text: 1Ezekyas te gen vennsenkan lè li moute wa peyi Jida. Li gouvènen nan lavil Jerizalèm pandan ventnevan. Manman l’ te rele Abija. Se te pitit fi Zakari. 2Ezekyas te fè sa ki dwat devan Seyè a tankou David, zansèt li a, te fè l’. 3Ezekyas te gen yon mwa depi li te wa, lè li louvri tout pòt nan Tanp Seyè a. Li fè repare yo. 4Lèfini, li fè chache tout prèt yo ak moun Levi yo, li reyini yo sou lakou ki bay sou bò solèy leve nan Tanp lan. 5Li di yo: -Nou menm fanmi Levi yo, koute sa m’ap di nou: mete nou nan kondisyon pou fè sèvis pou Seyè a. Mete Tanp Seyè a, Bondye zansèt nou yo, nan kondisyon pou yo ka fè sèvis ladan l’ pou li. Wete tout vye bagay yo te mete ladan l’ kifè li pa nan kondisyon pou fè sèvis Bondye a. 6Zansèt nou yo pa t’ kenbe pawòl yo ak Bondye. Yo te fè sa ki mal devan Seyè a, Bondye nou an, yo vire do ba li. Yo pa t’ okipe Tanp kote Seyè a rete a ankò. Yo pa gade l’ menm! 7Yo kondannen tout pòt nan Tanp lan, yo kite lanp yo mouri, yo sispann boule lansan, yo sispann boule bèt nan Tanp lan pou Bondye pèp Izrayèl la. 8Se poutèt sa Seyè a te fache anpil sou peyi Jida ak sou lavil Jerizalèm. Tout moun te sezi, tout moun te pè lè yo wè sa ki rive yo, tout moun t’ap pase yo nan betiz, tankou nou wè l’ nou menm ak pwòp je nou tou. 9Yo touye papa nou yo nan lagè. Yo fè madanm ak pitit nou yo prizonye. 10Se konsa mwen pran desizyon jòdi a pou m’ pase yon kontra ak Seyè a, Bondye pèp Izrayèl la, pou li ka pa janm move sou nou ankò. 11Koulye a, pitit mwen yo, souke kò nou. Se nou menm Seyè a te chwazi pou toujou kanpe devan l’, pou sèvi l’, pou fè travay li, pou boule lansan pou li. 12Men moun Levi ki vin pote tèt yo an premye: Nan branch fanmi Keyat la, se te Makat, pitit Amasayi ak Joèl, pitit Azarya. Nan branch fanmi Merari a, se te Kich, pitit Abdi ak Azarya, pitit Jealelèl. Nan branch fanmi Gèchon an, se te Joak, pitit Zimna ak Edèn, pitit Joak. 13Nan branch fanmi Elizafan an, se te Chimri ak Jeiyèl. Nan branch fanmi Asaf la, se te Zekaraja ak Matanya. 14Nan branch fanmi Eyman an, se te Jeiyèl ak Chimeyi. Nan branch fanmi Jedoutoun lan, se te Chemaja ak Ouziyèl. 15Mesye sa yo reyini tout fanmi yo, yo fè sèvis pou yo ka nan kondisyon sèvi Bondye. Lèfini, yo antre nan Tanp lan pou mete l’ nan kondisyon sèvi Bondye, jan wa a te ba yo lòd la, dapre sa ki nan lalwa Seyè a. 16Prèt yo antre anndan Tanp lan pou mete l’ nan kondisyon pou fè sèvis Bondye. Yo pran tout vye bagay yo jwenn ladan l’, yo pote yo deyò nan lakou Tanp lan. Moun Levi yo menm ranmase yo nan lakou a, yo al jete yo nan ravin Sedwon an. 17Yo konmanse travay la premye jou premye mwa a. Sou wit jou, yo te rive anndan kote ki apa pou Bondye nan Tanp lan. Yo travay pandan wit jou ankò. Sou sèzyèm jou mwa a yo te fini nèt ak travay pou mete Tanp lan nan kondisyon pou l’ fè sèvis Bondye ankò. 18Lè yo fini, moun Levi yo ale lakay wa Ezekyas, yo di l’: -Monwa, nou fin travay la, nou mete tout kay Seyè a, lotèl pou boule ofrann yo ak tout batri ki mache avè l’ yo, tab pou pen yo mete apa pou Seyè a ak tout batri pa l’ yo tou, nan kondisyon pou fè sèvis Bondye ankò. 19Nou pran tout veso wa Akaz te detounen yo pandan tout tan li te vire do bay Bondye a, nou repare yo, nou mete yo nan kondisyon pou fè sèvis Bondye ankò. Koulye a, yo tout devan lotèl Seyè a. 20Nan denmen maten, byen bonè, wa Ezekyas leve, li reyini tout chèf lavil la, li moute ak yo nan Tanp Seyè a. 21Yo mennen sèt ti towo, sèt belye mouton, sèt ti mouton, sèt bouk kabrit, yo ofri yo pou peye pou sa fanmi wa a ak tout moun pèp Jida yo te fè ki mal ak pou sa moun te fè ki mal nan Tanp lan. Wa a mande prèt yo, moun fanmi Arawon yo, pou yo touye bèt yo sou lotèl Seyè a. 22Prèt yo touye towo yo anvan, yo ranmase tout san an nan yon veso, yo al vide l’ sou lotèl la. Apre sa, yo touye belye mouton yo, yo al vide san yo sou lotèl la. Apre sa ankò, yo touye ti mouton yo, yo al vide san yo sou lotèl la tou. 23Lè yo fini, yo mennen bouk kabrit yo te ofri pou peche yo devan wa a ansanm ak lòt moun ki te la yo pou yo mete men yo sou tèt bèt yo. 24Lè yo fin fè sa, prèt yo touye bouk kabrit yo, yo vide san yo sou lotèl la tankou yon ofrann pou peche yo. Yo ofri yo bay Bondye pou mande padon pou peche tout pèp Izrayèl la, paske wa a te bay lòd pou yo te boule ofrann lan pou tout pèp Izrayèl la. 25Wa Ezekyas mete moun Levi nan Tanp Seyè a avèk senbal, bandjo ak gita, dapre regleman David, Gad, pwofèt wa a ansanm ak pwofèt Natan te bay, paske tout lòd Seyè a vle bay, se nan bouch pwofèt li yo li toujou mete yo. 26Moun Levi yo al nan plas yo ak enstriman mizik David yo. Prèt yo te la tou ak twonpèt yo. 27Ezekyas bay lòd pou yo boule ofrann yo nèt sou lotèl la. Lè yo konmanse seremoni an, pèp la pran chante pou Seyè a, yo t’ap kònen twonpèt anmenmtan yo t’ap jwe lòt enstriman mizik David, wa peyi Izrayèl la. 28Tout moun ki te la yo mete ajenou, mizisyen yo t’ap chante, yo t’ap kònen twonpèt pandan tout seremoni boule a. 29Lè yo fin boule ofrann yo sou lotèl la, wa a ak tout moun ki te la yo mete ajenou, yo bese tèt yo jouk atè devan Bondye. 30Apre sa, wa Ezekyas ak lòt chèf yo mande moun Levi yo pou yo chante pou Seyè a chante David ak pwofèt Asaf te ekri pou fè lwanj Seyè a. Se konsa tout moun t’ap chante ak kè kontan, antan yo te ajenou ak tèt yo bese jouk atè. 31Lè sa a, Ezekyas di pèp la: -Koulye a nou menm ki mete tèt nou apa pou fè sèvis Seyè a, pwoche non! Pote ofrann nou ansanm ak bèt pou yo touye pou di Bondye mèsi. Se konsa tout pèp la pote bèt pou yo touye ak lòt ofrann pou di Bondye mèsi. Gen ladan yo ki te ofri bèt pou yo boule nèt pou Bondye paske yo te vle fè l’. 32Yo mennen swasanndis towo, san belye mouton ak desan (200) ti mouton pou yo te boule nèt pou Seyè a. 33Konsa tou, yo ofri sisan (600) towo, twamil (3.000) mouton pou yo touye pou Bondye. 34Men prèt yo pa t’ anpil, yo pa t’ ka kòche tout bèt yo te ofri pou boule nèt yo. Se moun Levi yo, moun menm fanmi ak yo, ki te vin ede yo fin fè travay la, jouk lòt prèt yo te fin mete yo nan kondisyon pou fè sèvis Bondye a, paske moun Levi yo te pi prese mete yo nan kondisyon pou fè sèvis Bondye a pase prèt yo. 35Lèfini, san konte tout bèt yo te touye pou boule nèt pou Seyè a, prèt yo te gen pou ofri bay Bondye grès lòt bèt yo te touye pou mande Bondye padon ak ofrann diven ki mache ak bèt yo boule nèt pou Seyè a. Se konsa yo konmanse ankò ap fè sèvis pou Bondye nan Tanp lan. 36Wa Ezekyas ak tout pèp la te kontan deske Bondye te penmèt yo fè tou sa san pèdi twòp tan.


c: text/html

text: 1Seyè a di Moyiz konsa: -Taye de ròch plat tankou de premye yo. m’a ekri sou yo tout pawòl ki te sou premye ròch ou te kraze yo. 2Pare ou byen bonè denmen maten. W’a moute sou mòn Sinayi a. Vin jwenn mwen la sou tèt mòn lan. 3Pa kite pesonn moute avè ou. Pa kite pesonn parèt sou mòn lan. Ata mouton ak bèf pa pou vin manje twò pre mòn lan. 4Moyiz taye de ròch plat tankou de premye yo. Nan denmen maten byen bonè, li moute sou mòn Sinayi a ak de ròch plat yo nan men l’ jan Seyè a te ba li lòd la. 5Seyè a desann nan yon nwaj, li kanpe la toupre Moyiz. Li fè l’ konnen se li menm yo rele Seyè a. 6Seyè a pase devan Moyiz, li pale byen fò, li di: -Seyè a, Seyè a se yon Bondye ki gen pitye pou moun, yon Bondye ki gen bon kè. Li pa fè kòlè fasil, li p’ap janm sispann renmen, l’ap toujou kenbe pawòl li. 7L’ap kenbe pwomès li pou tout tan jouk sou mil jenerasyon, de pitit an pitit. L’ap toujou padonnen sa nou fè ki mal, sa nou te dwe fè nou pa fè, ak peche nou yo. Men, li pa nan kase fèy kouvri sa. Lè yon moun fè yon peche, l’ap pini pitit li yo, pitit pitit li yo ak pitit pitit pitit li yo pou sa li fè a, jouk sou twazyèm ak katriyèm jenerasyon. 8Lamenm, Moyiz prese bese tèt li byen ba jouk atè, li adore Bondye. 9Li di: -Seyè! Si ou kontan m’ vre, tanpri, mache avè nou non! Pèp sa a, se yon bann moun ki gen tèt di, se vre. Men, padonnen fòt nou yo ak peche nou yo. Asepte nou pou moun ki rele ou pa ou. 10Seyè a reponn: -Mwen pral fè yon kontra avèk nou. Devan tout pèp la, mwen pral fè gwo bèl bagay, bèl bagay ankenn peyi sou latè ni ankenn nasyon poko janm wè. Konsa, tout pèp ki avè ou yo pral wè travay Seyè a ka fè, paske mwen pral sèvi avè ou pou m’ fè yon bagay estraòdinè. 11Se pou ou swiv tout kòmandman mwen ba ou jòdi a. M’ap mete moun Amori yo deyò, ansanm ak tout moun Kanaran yo, tout moun Et yo, moun Ferezi yo, moun Evi yo ak moun Jebis yo, pou yo fè plas pou nou. 12Pran prekosyon nou pou nou pa antre nan ankenn konfyolo ak moun ki rete nan peyi kote nou prale a, paske sa ka tounen yon pèlen pou nou. 13Okontrè, se pou nou kraze lòtèl yo, dechouke tout vye ròch moniman yo te kanpe. Koupe tout poto bwa yo te plante pou zidòl yo. 14Nou pa fèt pou nou sèvi lòt bondye paske mwen menm, Seyè a, yo rele m’ Bondye ki fè jalouzi. Mwen se yon Bondye ki fè jalouzi anpil. 15Pa antre nan ankenn konfyolo ak moun ki rete nan peyi a, paske lè y’ap sèvi bondye yo, lè y’ap touye bèt pou yo, sa y’ap fè a se menm bagay ak fanm k’ap fè jennès. Lè sa a y’a konprann pou yo vin envite nou. Konsa nou ka tonbe nan manje vyann bèt yo te ofri bay zidòl yo. 16Konsa konsa, yon lè n’a pran pitit fi moun sa yo pou madanm pitit gason nou yo. Lè pitit fi yo menm va lage kò yo nan sèvis lòt bondye yo, yo ka pran tèt pitit gason nou yo, fè yo vire do ban mwen pou y al sèvi bondye pa yo a, tankou lè yon nonm kite madanm li pou l’ al dèyè lòt fanm. 17Piga ou janm fonn metal pou fè estati ki pou sèvi ou bondye. 18Se pou ou toujou fete fèt pen san ledven an. Pandan sèt jou nan mwa Abib la, nou va manje pen san ledven, jan mwen te ban nou lòd la, paske se nan mwa sa a nou te soti kite peyi Lejip. 19Tout premye pitit gason se pou mwen yo ye. Konsa tou, tout bèt, kit se bèf, kit se mouton, kit se kabrit, premye pitit mal yo fè, se pou mwen yo ye tou. 20Men, lè yon manman bourik fè premye pitit mal li, nou ka achte l’ nan men m’. N’a ban mwen yon mouton pou li. Si nou pa vle peye pou li, se pou nou kase kou l’. Konsa tou, nou va achte nan men m’ tout premye pitit gason gason nou yo va fè. N’a ban mwen kichòy pou yo. Piga pesonn janm parèt devan mwen de men l’ vid. 21W’a travay sis jou. Men setyèm jou a, se pou ou sispann travay, te mèt nan sezon plante osinon nan sezon rekòt. 22W’a fete fèt Senmenn yo, fèt premye grap ble ou koupe lè rekòt la. Lèfini, nan fen lanne a w’a fete fèt Rekòt la. 23Twa fwa chak lanne, tout gason ki nan mitan nou gen pou parèt devan mwen, Seyè sel Mèt la, Bondye pèp Izrayèl la. 24Lè m’a fin mete lòt nasyon yo deyò pou fè plas pou nou, lè m’a fin laji teritwa nou an, pesonn p’ap gen lanbisyon pou yo seye vin pran peyi a nan men nou lè n’a moute chak lanne pou parèt devan mwen menm, Seyè a, Bondye nou an, pou fete twa fèt sa yo. 25Lè n’ap touye yon bèt pou ofri l’ ban mwen, piga nou janm sèvi ak pen ki fèt ak ledven. Lè fèt Delivrans lan menm, piga nou kite ankenn vyann bèt yo touye pou fèt la rete pou denmen maten. 26N’a pran pi bèl fwi nan premye rekòt jaden nou yo, n’a pote yo bay Seyè a, Seyè nou an, lakay li. Piga ou janm kwit yon ti mouton nan lèt manman l’. 27Seyè a di Moyiz ankò: -Ekri tout pawòl sa yo, paske se dapre pawòl sa yo m’ap siyen kontra m’ lan avè ou ansanm avèk pèp Izrayèl la. 28Moyiz te rete la avèk Seyè a pandan karant jou karant nwit. Li pase tout jou sa yo san manje san bwè. Li te ekri tout pawòl kontra a sou ròch plat yo. Se te dis kòmandman yo. 29Lè Moyiz desann soti sou mòn Sinayi a, li t’ap pote de ròch plat yo nan men l’. Men, gen yon bagay li pa t’ konnen. Lè li t’ap pale ak Seyè a, figi l’ te vin klere byen bèl. 30Arawon ak tout pèp la t’ap gade Moyiz, yo we jan figi l’ te klere, yo te pè pwoche bò kote l’. 31Men Moyiz rele yo. Arawon vin jwenn li ansanm ak tout chèf pèp la. Moyiz pale ak yo. 32Apre sa, tout rès pèp Izrayèl la pwoche, epi Moyiz ba yo tout lòd li te resevwa nan men Seyè a sou mòn Sinayi a. 33Lè Moyiz fin pale ak yo, li kouvri figi li ak yon twal. 34Chak fwa Moyiz antre nan tant lan devan Seyè a pou pale avè l’, li toujou wete twal la jouk li soti deyò ankò. Lè l’ soti, li rakonte pèp Izrayèl la tou sa Seyè a te ba li lòd di yo. 35Lè konsa, moun pèp Izrayèl yo gade, yo wè figi Moyiz te klere byen bèl. Apre sa, Moyiz remete twal la sou figi l’ ankò, pou jouk lè li antre ankò pou l’ pale ak Seyè a.

robotstxt: allowed

filter: keep


text: 1Apre sa, Moyiz di pèp la: -Koulye a, nou menm pèp Izrayèl, se pou nou kenbe tout lòd ak tout prensip mwen te moutre nou yo. Se pou nou mache dapre lòd sa yo pou nou ka viv, pou nou ka antre nan peyi Seyè a, Bondye zansèt nou yo, ap ban nou an. 2Piga nou mete, piga nou wete anyen sou sa mwen mande nou fè a. Se pou nou kenbe tout kòmandman Seyè a, Bondye nou an, jan mwen te moutre nou yo a. 3Nou menm, nou te wè sa Seyè a te fè bò mòn Peyò a, lè li te touye tout moun nan mitan nou ki te al fè sèvis pou Baal sou mòn lan. 4Men, nou menm ki pa t’ lage pye Seyè a, Bondye nou an, nou tout la byen vivan toujou. 5Gade! Mwen te moutre nou tout lòd ak tout regleman, jan Seyè a, Bondye mwen an, te mande m’ fè l’ la, pou nou te ka viv dapre lòd sa yo nan peyi nou pral pran pou nou an. 6Se pou nou kenbe yo, se pou nou fè tou sa yo mande nou fè ladan yo. Paske, se konsa n’a fè lòt nasyon yo wè jan nou gen konprann, jan nou gen lespri. Lè y’a rive tande pale tout lòd sa yo, y’a di: Ala yon gwo pèp, papa! Pèp sa a gen tan gen konprann, yo gen tan gen lespri! 7Paske pa gen lòt nasyon, li te mèt gran kou l’ gran, ki gen yon Bondye toupre yo, yon Bondye k’ap kanpe la avèk yo, tankou Seyè a, Bondye nou an, fè l’ pou nou chak fwa nou rele l’. 8Pa gen lòt nasyon, li te mèt gran kou l’ gran, ki gen bon lòd ak bon prensip pou regle tout bagay san patipri tankou lalwa mwen mete devan nou jòdi a. 9Tansèlman, veye kò nou! Atansyon pou nou pa janm bliye bagay nou te wè ak pwòp je nou, pou nou pa janm wete yo nan lide nou pandan tout lavi nou. Okontrè, se pou nou moutre pitit nou ak pitit pitit nou yo tout bagay sa yo. 10Pa bliye jou nou te kanpe sou mòn Orèb la, devan Seyè a, Bondye nou an. Lè sa a, li te di mwen: Sanble tout pèp la pou m’ ka fè yo tande pawòl mwen gen pou m’ di yo, pou yo aprann respekte m’ pandan tout lavi yo sou latè, lèfini pou yo moutre pitit yo fè menm bagay la tou. 11N’a di yo ki jan nou te pwoche bò pye mòn lan. Lè sa a, gwo flanm dife t’ap soti sou mòn lan, yo t’ap moute byen wo nan syèl la. 12Seyè a rete nan mitan dife a li pale ak nou. Se bri bouch li ase nou te tande ap pale. 13Seyè a te fè nou konnen kontra li te pase ak nou an. Li mande nou pou nou kenbe l’. Li te ekri dis kòmandman yo sou de wòch plat yo, li mande pou nou swiv yo. 14Lè sa a, Seyè a pase m’ lòd pou m’ moutre nou tout lwa ak tout prensip nou gen pou nou swiv nan peyi kote nou pral antre a, peyi nou pral pran pou nou an. 15Veye kò nou, tande! Se pou byen nou wi! Lè Seyè a te pale ak nou nan mitan dife a, sou mòn Orèb la, nou pa t’ wè anyen ki ta sanble ak yon bagay. 16Piga nou fè sa nou pa dwe fè. Piga n’ al fè ankenn zidòl pou nou adore, kit li gen fòm gason, osinon fòm fanm, 17kit li gen fòm zannimo oswa fòm zwazo, 18kit li gen fòm bèt k’ap trennen sou vant yo osinon fòm pwason. 19Konsa tou, lè nou leve je nou nan syèl la, nou wè solèy la, lalin lan, zetwal yo ak tout lòt bagay ki anwo nan syèl la. Pa kite yo vire tèt nou pou nou fè sèvis pou yo. Pa al mete ajenou devan yo. Bondye mete yo la pou sèvis tout moun ki sou latè. 20Kanta nou menm, Seyè a te pran nou, li fè nou soti kite peyi Lejip ki te pou nou tankou yon gwo fou dife kote yo fonn fè, epi li fè nou tounen sa nou ye koulye a: yon pèp ki rele l’ pa l’. 21Men, Seyè a, Bondye nou an, te fache sou mwen poutèt nou. Li fè sèman li p’ap kite m’ janbe lòt bò larivyè Jouden an, ni li p’ap kite m’ mete pwent pye m’ nan bon peyi li menm, Seyè a, Bondye nou an, ap fè nou kado a. 22Se konsa, mwen menm, m’ap mouri bò isit la, mwen p’ap janbe lòt bò larivyè Jouden an. Men, nou menm, n’ap janbe lòt bò larivyè a, nou pral pran bon peyi sa a pou nou. 23Veye kò nou pou nou pa janm bliye kontra Seyè a, Bondye nou an, te pase ak nou an. Piga nou janm fè ankenn zidòl, ankenn pòtre bagay Seyè a, Bondye nou an, te defann nou fè. 24Paske Seyè a, Bondye nou an, se yon Bondye ki fè jalouzi anpil, li tankou yon dife k’ap boule tout bagay kote l’ pase. 25Lè n’a gen pitit ak pitit pitit, lè n’a fin vye granmoun nan peyi a, piga nou fè sa nou pa t’ dwe fè. Piga nou fè estati osinon pòtre ankenn bagay pou nou fè sèvis pou yo. Piga nou fè sa ki mal nan je Seyè a, Bondye nou an, pou nou fè l’ fache. 26Si nou fè bagay konsa, men m’ap pran syèl la ak latè a pou temwen pou yo tande sa m’ap di nou jòdi a: N’ap rete konsa, n’ap disparèt nan peyi nou pral pran pou nou lòt bò larivyè Jouden an. Nou p’ap rete lontan nan peyi a, paske nou tout pral disparèt nèt. 27Seyè a pral gaye nou toupatou nan mitan lòt nasyon yo. Se yon ti ponyen moun ase nan nou ki p’ap mouri nan peyi kote Seyè a pral mennen nou an. 28Lè n’a rive nan peyi sa yo, nou pral fè sèvis pou bondye moun fè ak men yo, pou zidòl fèt an bwa, osinon an wòch, zidòl ki pa ka wè, ki pa ka tande, ki pa ka manje, ki pa ka pran sant anyen. 29Men, lè sa a, n’a pran chache Seyè a, Bondye nou an. Si nou chache l’ ak tout kè nou, n’a jwenn li. 30Men, lè n’a gen kè sere, lè tout bagay sa yo va rive nou vre, bout pou bout yon jou n’a tounen nan pye Seyè a, Bondye nou an. N’a koute tou sa l’ t’ap di nou an. 31Paske Seyè a, Bondye nou an, se yon Bondye ki gen bon kè, li p’ap lage nou, ni li p’ap detwi nou. Li p’ap janm bliye kontra li menm li te pase ak zansèt nou yo, kontra li te fè sèman l’ap toujou kenbe a. 32Chache konnen sa ki te pase nan tan lontan, nan tan ki te la anvan nou te fèt, depi lè Bondye te mete moun sou latè. Ale toupatou sou latè, mande si yon gwo bagay konsa te janm rive. Eske yo janm tande yon gwo koze tankou koze sa a? 33Eske janm gen yon pèp ki te tande Bondye rete nan mitan dife pou pale ak yo, jan nou menm nou te tande l’ la, epi ki pa mouri apre sa? 34Eske te janm gen yon bondye ki te penmèt li al chache yon pèp nan mitan yon lòt pèp pou fè li tounen pèp pa li, yon bondye ki te janm fè tout mirak ak tout bèl bagay sa yo, yon bondye ki te janm goumen tout goumen sa yo ak fòs ponyèt li, ak gwo kouraj li epi ki te fè anpil bagay pou fè moun tranble jan Seyè a, Bondye nou an, te fè l’ pou nou devan je nou nan peyi Lejip la? 35Se nou menm sèl Seyè a te fè wè tou sa pou nou te ka konnen se Seyè a ki sèl Bondye tout bon an, pa gen lòt ankò. 36Li rete nan syèl la, li fè nou tande vwa l’ pou l’ te ka moutre nou anpil bagay. Sou latè menm, li fè nou wè yon gwo dife, epi li rete nan mitan dife a, li pale ak nou. 37Li te renmen zansèt nou yo, li te chwazi pitit pitit yo apre yo, kifè li te fè yo santi li la ak yo, li fè yo wè gwo pouvwa li, li fè yo soti kite peyi Lejip. 38Lèfini, li fè yon bann nasyon ki pi gran, ki pi fò pase nou kouri mete deyò pou fè plas ban nou. Li fè nou antre nan peyi yo. Li ban nou yo pou yo rele nou pa nou, jan sa ye jouk jòdi a. 39Bon. Koulye a, konprann sa byen. Pa janm bliye se Seyè a ki Bondye anwo nan syèl la ak isit la sou latè. Wi, se li menm, pa gen lòt. 40Se pou nou swiv tout lòd ak tout kòmandman mwen ban nou jòdi a. Konsa, ni nou menm, ni tout pitit nou yo apre nou, n’a viv lontan ak kè kontan nan peyi Seyè a, Bondye nou an, ap ban nou pou rele nou pa nou pou tout tan. 41Apre sa, Moyiz chwazi twa lavil lòt bò larivyè Jouden, sou bò solèy leve, 42lavil kote moun gen dwa kouri al kache si li ta touye yon moun pèp Izrayèl parèy li san li pa fè espre, san li pa janm gen anyen avè l’. Li gen dwa al kache kò l’ nan yonn nan lavil sa yo pou yo pa touye l’. 43Pou moun branch fanmi Woubenn yo, se te lavil Bezè nan dezè ki anwo sou platon an. Pou moun branch fanmi Gad yo, se te lavil Ramòt nan zòn Galarad la. Pou moun fanmi Manase yo, se te lavil Golan nan peyi Bazan. 44Men lalwa Moyiz te mete devan moun pèp Izrayèl yo. 45Men kòmandman, lòd ak prensip Moyiz te ba yo apre yo te fin soti kite peyi Lejip. 46Lè sa a, yo te deja rive lòt bò larivyè Jouden, sou bò solèy leve, nan fon ki anfas Bètpeyò a, nan peyi wa Siyon an. Siyon sa a te wa peyi Amori a, li te rete lavil Esbon. Men, Moyiz ak moun pèp Izrayèl yo te bat li apre yo te fin soti kite peyi Lejip la. 47Yo pran peyi a nan men l’. Yo fè menm bagay la tou nan peyi Bazan, kote wa Og t’ap gouvènen an. De wa peyi Amori sa yo t’ap viv lòt bò larivyè Jouden, sou bò solèy leve. 48Peyi yo te pran an te konmanse depi lavil Awoyè ki sou tèt falèz toupre larivyè Anon an, li rive jouk mòn Siryon. Yo rele mòn sa a mòn Emon tou. 49Yo te pran tou tout zòn Araba a, ki sou bò solèy leve larivyè Jouden an, rive lanmè Mouri a nan pye mòn Pisga.


text: 1Mwen menm Pòl, ki nan prizon poutèt Jezikri, m’ap ekri lèt sa a, ansanm ak frè Timote, Pou Filemon, yon moun nou renmen anpil epi k’ap travay ansanm ak nou pou Seyè a, 2pou tout legliz la ki reyini lakay li a, pou Apya, sè nou an, ak Achip, kanmarad ki te konbat ansanm ak nou an. 3Nou mande Bondye, Papa nou, ansanm ak Jezikri, Seyè nou an, pou yo ban nou benediksyon ak kè poze. 4Chak fwa m’ap lapriyè, mwen nonmen non ou, mwen di Bondye mèsi pou ou. 5Paske m’ tande jan ou renmen tout pèp Bondye a, jan ou gen konfyans nan Seyè Jezi. 6M’ap mande Bondye pou konfyans nou gen ansanm nan li a ka fè nou konprann pi byen tout benediksyon nou jwenn nan lavi n’ap mennen ansanm nan Kris la. 7Se pa ti kontan m’ te kontan, sa te ankouraje m’ anpil, frè mwen, lè m’ tande jan ou renmen moun ki fè pati pèp Bondye a, jan ou te remoute kouraj yo anpil. 8Se poutèt sa, atout Kris la ban m’ otorite pou m’ di ou sa ou gen pou ou fè, 9m’ pito mande ou rann mwen sèvis sa a nan non Kris la ki renmen nou: wi, mwen menm Pòl, tou vye granmoun jan m’ ye a, atout mwen nan prizon poutèt Jezikri, 10m’ap mande ou yon favè pou Onezim, yon pitit mwen fè nan Kris la antan m’ la nan prizon an. 11Anvan sa, li pa t’ vo anyen pou ou, men koulye a, li vo kichòy ni pou ou ni pou mwen. 12M’ap voye l’ tounen ba ou koulye a tankou pitit pa mwen. 13M’ ta byen renmen kenbe l’ bò kote m’, pou l’ te ka sèvi m’ nan plas ou, pandan m’ nan prizon pou bon nouvèl la. 14Men, m’ pa vle fè anyen san konsantman ou. Mwen pa ta renmen sa sanble se fòse m’ap fòse ou rann mwen sèvis. Mwen ta pito wè ou fè l’ ou menm, paske ou vle fè li. 15Ou pa janm konnen si Onezim pa t’ kite ou pou yon tan, pou ou te ka jwenn li ankò pou tout tan. 16Paske, se pa tankou yon senp esklav ou jwenn li ankò. Koulye a, li plis pase yon esklav pou ou: se yon frè li ye pou nou nan Kris la, yon frè mwen renmen anpil. Men, ou menm ou dwe renmen li pi plis pase m’ ankò. Pa sèlman tankou nenpòt ki moun, men tankou yon frè nan Seyè a. 17Si ou konsidere m’ pou zanmi ou, resevwa Onezim menm jan ou ta resevwa mwen. 18Si l’ te fè ou kèk bagay mal, osinon si l’ dwe ou kichòy, mete sa sou kont mwen. 19Mwen menm Pòl, m’ap ekri sa ak men pa mwen: m’a renmèt ou sa. Mwen pa kwè m’ bezwen fè ou chonje jan ou dwe m’ lavi. 20Wi, frè m’, fè m’ favè sa a nan non Seyè a. Soulaje kè m’ tankou yon frè nan Kris la dwe fè li. 21Se paske mwen konnen w’ap fè sa m’ mande ou la ki fè m’ ekri ou lèt sa a. Mwen konnen ou va fè pi plis pase sa m’ mande ou la. 22An menm tan, pare yon chanm pou mwen, paske, pou lapriyè mwen konnen nou fè pou mwen, mkwè Bondye va tande nou, la fè m’ favè vin jwenn nou ankò. 23Epafras ki nan prizon ansanm ak mwen poutèt Jezi, Kris la, voye bonjou pou ou. 24Mak, Aristak, Demas ak Lik k’ap travay ansanm ak mwen, yo tout voye bonjou tou. 25Se pou benediksyon Jezikri, Seyè nou an, toujou la avèk nou. Amèn.


text: 1Frè m’ yo, mwen vle fè nou chonje bon nouvèl mwen te anonse nou an, bon nouvèl nou te resevwa a. Se ladan l’ tou nou kanpe byen fèm. 2Se li menm k’ap delivre nou tou, depi nou kenbe l’ jan mwen te anonse l’ ban nou an. Si se pa konsa, se ta pou gremesi nou ta mete konfyans nou nan Bondye. 3Bagay mwen te moutre nou, se sa mwen menm mwen te resevwa. Se yo menm ki pi konsekan. Men yo: Kris te mouri pou peche nou, dapre sa ki ekri nan Liv la. 4Yo te antere l’, li te leve soti vivan sou twa jou apre l’ te fin mouri, jan sa te ekri nan Liv la tou. 5Li te fè Pyè wè li. Lèfini li te fè douz apòt yo wè l’ tou. 6Apre sa, li te fè pou pi piti senksan (500) frè wè l’ anmenmtan. Gen ladan yo ki mouri deja, men pifò ladan yo ap viv jouk koulye a toujou. 7Yon lòt fwa li te parèt ankò, li te fè Jak wè li. Apre sa, li te fè tout lòt apòt yo wè l’ ankò. 8Apre tout moun sa yo, li te fè m’ wè l’ tou, mwen menm ki tou sanble yon pitit ki fèt anvan tèm. 9Se mwen menm ki pi piti nan apòt yo. Mwen pa menm merite pou yo ta rele m’ apòt, pou jan m’ te pèsekite legliz Bondye a. 10Se favè Bondye fè m’ lan ki fè m’ sa m’ ye a. Men, li pa t’ gaspiye favè l’ lè li te fè sa pou mwen. Okontrè, mwen travay pase tout lòt apòt yo. Men, pou di vre, se pa mwen menm ki fè travay sa yo, se favè Bondye fè m’ lan ki fè sa konsa. 11Se sak fè, kit se mwen, kit se lòt apòt yo, sa m’ sot di a, se sa nou tout n’ap fè moun konnen, se pa nan lòt bagay nou te kwè. 12Men sa n’ap fè nou konnen an: Kris la te leve soti vivan nan lanmò. Bon. Kouman fè gen lòt moun nan mitan nou k’ap di moun mouri yo p’ap leve ankò? 13Si moun mouri yo p’ap leve ankò, Kris la tou pa te leve soti vivan nan lanmò. 14Si Kris la pa te leve soti vivan nan lanmò, mwen menm mwen pa ta gen anyen pou m’ anonse nou, epi nou menm, nou pa ta gen anyen pou nou kwè. 15Sa ki pi rèd ankò, yo ta mèt di n’ap fè manti sou Bondye lè nou di Bondye te fè Kris la leve soti vivan nan lanmò. Paske sa pa ta vre, si moun mouri pa leve. 16Si moun mouri pa ka leve, Kris la tou pa te leve soti vivan nan lanmò. 17Si Kris la pa te leve soti vivan nan lanmò, sa nou te kwè a pa ta vo anyen, paske nou ta toujou ap viv nan peche nou yo. 18Konsa tou, tout moun sa yo ki te kwè nan Kris la epi ki mouri deja, yo tout se moun ki pèdi nèt tou. 19Si espwa nou gen nan Kris la se sèlman pou lavi sa a li bon, nou se moun ki pi malere ki ta gen sou latè. 20Men, se pa konsa bagay la ye. Okontrè. Kris la te leve soti vivan nan lanmò. Konsa li bay garanti tout moun ki mouri gen pou leve vivan ankò. 21Paske menm jan se yon sèl moun ki fè lanmò antre sou latè, menm jan an tou se yon sèl moun ki fè moun ki mouri yo kapab leve vivan ankò. 22Menm jan tout moun gen pou mouri paske yo fè yonn ak Adan, konsa tou, tout moun ki fè yonn ak Kris la ap gen lavi ankò. 23Men, chak moun va leve soti nan lanmò nan tan pa yo: Kris la an premye anvan tout moun, apre sa, moun ki pou Kris la, se va tou pa yo pou yo leve soti vivan lè Kris la va tounen ankò. 24Apre sa, se va lafen. Lè sa a, Kris la menm pral kraze tout chèf, tout otorite ak tout pouvwa. Lè l’ fini, l’ap renmèt gouvènman peyi kote li wa a nan men Bondye Papa a. 25Paske Kris la gen pou l’ gouvènen tankou yon wa jouk lè Bondye va fin genyen batay la nèt sou tout lènmi l’ yo, pou l’ mete yo anba pye li. 26Nan tout lènmi l’ yo, se lanmò k’ap kraze an dènye. 27Se sa ki ekri nan Liv la: Bondye mete tout bagay anba pye li. Men, lè yo di: tout bagay, nou tou konprann Bondye pa ladan l’, paske se li menm k’ap mete tout bagay sou lòd Kris la. 28Apre tout bagay va vin sou lòd Kris la, li menm, Pitit la, li va soumèt tèt li devan Bondye ki va mete tout bagay anba pye li. Konsa, Bondye li menm va donminen nèt sou tout bagay. 29Koulye a ann konsidere moun ki resevwa batèm pou moun ki mouri deja yo: Dèyè kisa yo te ye menm lè yo te fè sa? Si se vre moun mouri pa janm leve jan yo di a, poukisa pou yo te resevwa batèm pou moun ki mouri deja yo? 30Epi mwen menm atò, poukisa tout tan m’ap riske lavi mwen konsa? 31Frè m’ yo, se chak jou m’ap manke mouri. Si m’ di nou sa, se paske nou fè mwen kontan anpil jan nou viv ansanm nan Jezikri, Seyè nou an. 32Si se te pou rezon lèzòm mete nan tèt yo mwen te goumen yon jan tankou ak bèt fewòs isit nan lavil Efèz la, ki avantaj mwen jwenn nan sa? Yon fwa moun ki mouri p’ap janm leve vivan ankò, ann fè tankou pwovèb la di: Ann manje, ann bwè, paske denmen n’ap mouri. 33Piga nou twonpe tèt nou: move zanmi gate bon levasyon. 34Reprann bon sans nou. Sispann fè peche. M’ap di nou sa pou m’ fè nou manyè wont, paske gen anpil nan nou ki pa konn Bondye menm. 35Men, yon moun va mande m’: Ki jan moun ki mouri yo pral leve soti vivan nan lanmò? Ki kalite kò yo va genyen? 36Ou pa konprann anyen, monchè! Lè ou simen yon grenn nan tè, li pa ka leve si l’ pa mouri anvan. 37Sa ou simen an, se yon grenn li ye, se ka yon grenn mayi, se ka yon lòt kalite grenn. Ou pa janm plante plant lan menm. 38Bondye fè chak grenn pouse jan li vle. Li bay chak plant fòm ki ale ak yo. 39Tout vyann pa menm vyann. Moun gen yon kalite vyann, bèt kat pa t’ gen yon lòt kalite vyann, zwazo gen yon lòt kalite vyann, pwason yo gen yon lòt kalite vyann ankò. 40Konsa tou, gen kò ki fèt pou syèl la, gen kò ki fèt pou tè a. Men, yo chak bèl nan jan pa yo: Kò ki fèt pou syèl la gen yon bèlte ki pa menm ak bèlte kò ki fèt pou tè a. 41Limyè solèy la gen bèlte pa l’, lalin lan gen bèlte pa l’, zetwal yo gen bèlte pa yo tou. Menm nan zetwal yo, yo chak gen bèlte pa yo. 42Se menm jan an sa pral ye lè moun ki mouri yo va leve soti vivan nan lanmò. Lè yo te antere kò a, se te yon kò ki te kapab pouri. Men, lè kò a va leve soti vivan nan lanmò, l’ap yon kò ki p’ap kapab pouri. 43Lè yo te antere l’, li te yon kò tou lèd, tou fèb. Men, lè li va leve vivan ankò, l’ap bèl, l’ap gen fòs. 44Lè yo te antere l’, li te yon kò ki fèt ak labou. Men, lè la leve vivan, l’ap tounen yon kò ki sòti nan Lespri. Si gen yon kò ki fèt ak labou, fòk gen yon kò ki soti nan Lespri tou. 45Se nan sans sa a yo te ekri: Bondye te kreye premye nonm lan, Adan, ak yon kò ki gen lavi. Men, dènye Adan an, se yon lespri ki bay lavi. 46Se pa kò ki soti nan Lespri a ki te vin an premye. Se kò ki fèt ak labou a ki te la anvan, kò ki soti nan Lespri a vin apre. 47Premye Adan an, Bondye te fè l’ ak pousyè tè. Men, dezyèm Adan an, li menm se nan syèl li soti. 48Tout moun ki pou latè, yo sanble ak moun ki te fèt ak tè a. Tout moun ki pou syèl la, yo sanble ak moun ki soti nan syèl la. 49Menm jan nou te sanble ak moun ki te fèt ak tè a, konsa tou nou gen pou n’ sanble ak moun ki soti nan syèl la. 50Men sa mwen vle di, frè m’ yo: Tou sa ki fèt ak vyann epi ak san pa gen plas pou yo nan Peyi kote Bondye wa a. Sa ki fèt pou pouri a pa ka resevwa pouvwa pou l’ pa janm pouri. 51M’ap devwale nou yon sekrè: Se pa nou tout k’ap gen tan mouri. Men, nou tout nou gen pou n’ chanje fòm nan yon ti kadè, 52anvan nou bat je nou, lè dènye kout klewon an va kònen. Paske, lè klewon an va kònen, moun ki te mouri deja yo va leve soti vivan pou yo pa janm mouri ankò. Apre sa, nou tout nou va chanje fòm. 53Paske, moun ki gen kò ki fèt pou pouri a, yo gen pou yo resevwa yon lòt kò ki p’ap ka pouri. Moun ki gen kò k’ap mouri a, yo gen pou yo resevwa yon lòt kò ki p’ap janm mouri. 54Lè moun ki gen kò ki fèt pou pouri a va resevwa kò ki p’ap ka pouri ankò a, lè moun ki gen kò k’ap mouri a va resevwa kò ki pa ka mouri a, lè sa a, pawòl ki ekri nan Liv la va rive vre: Pa gen lanmò ankò, nou genyen batay la nèt. 55Lanmò! Kote batay ou genyen an? Lanmò! Kote pouvwa ou te gen pou fè nou lapenn lan? 56Se peche ki bay lanmò pouvwa pou fè nou lapenn. Se lalwa a ki bay peche a tout fòs li. 57Men, ann di Bondye mèsi, li menm ki fè nou genyen batay la sou lanmò gremesi Jezikri, Seyè nou an! 58Konsa, frè m’ yo, kenbe fèm, pa brannen. Se pou n’ toujou pi cho nan travay Seyè a, paske nou konnen travay n’ap fè pandan n’ap viv ansanm ak Seyè a p’ap janm pèdi.


text: 1Lè chèf envite ou manje sou menm tab ak li, pa janm bliye ki moun li ye. 2Si ou se yon moun ki gen bon lapeti, kontwole bouch ou. 3Pa pote lanvi sou bon ti manje l’ap ofri ou yo. Se ka yon pèlen li tann pou ou. 4Pa touye tèt ou ap kouri dèyè lajan pou ou vin rich. Wete lide ou sou sa. 5Paske, anvan ou bat je ou, li gen tan disparèt. Ou ta di lajan gen zèl. Li rete konsa, li vole, li ale. 6Pa chita pou ou manje sou menm tab ak moun ki tikoulout. Pa pote lanvi sou manje l’ap ofri ou. 7Li chich ata ak tèt pa li, ale wè avè ou. L’ap di ou: Manje non, monchè! Bwè non! Men se pa ak tout kè li l’ap di ou sa. 8W’a vonmi tou sa ou te manje a. Tout bèl pawòl ou te di l’ yo p’ap sèvi ou anyen. 9Pa chache fè yon moun san konprann konprann anyen. Li p’ap tande anyen nan sa w’ap di l’ la. Lèfini, l’ap meprize ou met sou li. 10Pa janm deplase bòn tè kote yo te ye depi lontan an. Pa antre sou jaden ki pou timoun san papa. 11Se Bondye k’ap defann yo, li gen anpil pouvwa. L’a plede kòz yo kont ou. 12Mete tèt ou an plas lè y’ap moutre ou kichòy. Louvri zòrèy ou lè yon moun ki gen konesans ap pale. 13Ou pa bezwen pè bat yon timoun. Yon bèl kal, sa p’ap touye l’. 14Okontrè, si ou bat li, w’a sove nanm li pou l’ pa mouri. 15Pitit mwen, si ou gen bon konprann, mwen p’ap manke kontan. 16M’a kontan anpil lè m’a tande bon pawòl k’ap soti nan bouch ou. 17Pa pote lanvi sou moun k’ap fè sa ki mal. Nan tou sa w’ap fè, toujou gen krentif pou Bondye. 18Paske gen denmen. Se pa pou gremesi w’ap tann sa w’ap tann lan. 19Louvri zòrèy ou, gason mwen, pou ou ka gen bon konprann, pou ou ka mache dwat. Kalkile byen kote w’ap mete pye ou, pou ou ka mache dwat. 20Pa fè zanmi avèk moun k’ap bwè twòp, ak moun k’ap fè safte. 21Paske moun k’ap fè metye bwè ak moun ki afre ap vin pòv. Si ou pase tout tan ou ap dòmi, talè konsa w’ap mache yon men devan yon men dèyè. 22Pitit mwen, koute papa ou ki fè ou. Pa meprize manman ou lè li fin granmoun. 23Verite, konesans, lespri ak bon konprann, se bagay ou mèt peye chè pou ou genyen. Men, pa janm vann sa. 24Papa ki gen yon pitit k’ap mache dwat ap toujou kontan. Manman ki fè yon pitit ki gen bon konprann ap toujou gen kè kontan. 25Fè kè papa ou ak manman ou kontan. Fè kè manman ki fè ou la kontan. 26Pitit mwen, louvri zòrèy ou pou tande sa m’ap di ou. Louvri je ou byen pou ou wè jan m’ap viv. 27Fanm jennès se tankou yon twou pèlen, fanm adiltè se tankou yon pi jis jis. 28Tankou vòlò, y’ap pare pèlen pou ou. Yo fè anpil gason pèdi tèt yo. 29Ki moun ki nan tèt chaje, ki nan lapenn? Ki moun ki toujou nan kont, ki tou tan ap plenyen? Ki moun k’ap pran kou san rezon, ki gen je yo tou wouj? 30Se moun k’ap bwè twòp gwòg, moun k’ap kouri dèyè tranpe. 31Pa kite bweson pran nanm ou, ou te mèt wè jan li bèl, jan li klè nan vè a. Lè ou bwè l’, li desann dous nan gòj ou. 32Men, pita ou santi se tankou yon move sèpan ki mòde ou, yon sèpan aspik ki pike ou. 33W’ap wè tout bagay ap vire devan je ou, w’ap depale. 34W’ap santi tankou si ou te sou lanmè: w’ap tankou si ou te sou tèt yon ma batiman. 35Lè sa a w’a di: Gen lè yo bat mwen, mwen pa santi sa. Gen lè yo te ban m’ kou, mwen pa konn sa. Kilè m’a leve la a? Mwen ta pran yon ti kou ankò.


text:
Nan okazyon 82 lane masak Machatè nan Okay, Komite Inisyativ Sid Pou Liberasyon (KISL), wete chapo li byen ba pou li salye tout fanm ak gason konsekan k ap batay pou Ayiti reprann dwa gramoun li. Nan sans sa a, nou voye yon gwo kout chapo pou tout moun ki te pote kole nan gwo mach pasifik kont lamizè ak okipasyon ki òganize pandan jounen madi 6 desanm nan.
Konpatriyòt nou yo 6 desanm 1929 / 6 desanm 2011 sa ki fè 82 lane depi militè meriken te masakre anviwon 25 ti peyizan epi blese plis pase 51 lòt, poutèt yo t ap batay kont move lavi ak taks militè meriken te mete sou pwodui yo. Se anba mitrayèt mi,itè meriken yo te resevwa peyizan yo ki t ap defann dwa yo. Listwa peyi nou rapòte, merins yo osinon solda meriken yo ak sipò solda Ayisyen yo plis boujwa a kèk entèlektyèl nan okay krible peyizan ki te soti nan prèske tout komin nan sid la anba bal. Poutèt peyizan sa yo te leve kanpe kont twòp taks okipan yo te mete sou yon seri pwodwi tankou tafia, melas. Peyizan yo te leve kanpe tou kont move lavi.
Se sa ki fè nou leve kanpe Madi 6 desanm 2011 lan pou nou salye memwa konbatan sa yo ki pat asepte mouri ajenou, men ki te leve kanpe pou fòse eksplwatè yo fè bak sou tout yon seri mezi yo pran kont yo pou anfonse yo pi rèd nan lamizè. E lòt bagay ki esplike prezans nou sou beton an, se pou nou fè jèn yo konnen sa ki machatè a, kouman fè genyen machatè. Depi kèk tan nou konstate okipan yo ap fè plis konplo sou do pèp la. Konplotè nasyonal ak entènasyonal toujou mete yo ansanm pou kontinye masakre peyisan sa yo nan kalite politik remèd chwal y ap aplike nan peyi a. Konplotè sa yo, anpatikilye MINISTA ak yon seri ONG envesti gwo kòb nan mitan popilasyon machetè a pou detounen sans machatè a e menm rive kreye gwo divisyon nan mitan yo. Se sak fè depi 2 zou 3 lane yo fè machatè tounen yon dat fèt kote didye sèl kòk chante ap simen mizik 2 grenn dwat ki pa gen anyen pou wè ak masak la. Kidonk, krim okipan yo ap kontinye sou dives fòm.
Nou ka konstate depi kèk ane, pouvwa militè Henry Nanphy a ak enperyalis meriken te mete ansanm pou kraze moniman machatè a. Pou kontinye a rès moniman ki rete kanpe a, yo bare li ak yon ansèy piblisite. Tout sa antre nan konplo esplwatè yo pou efase memwa batay pèp la. Se pou tèt sa li enpòtan yon lòt fwa ankò pou sektè popilyè a ranfòse li tout jan pou li pa kite batay memwa nan men eksplwatè yo, pou li antre nan won pou li rale batay memwa nan sans pa li pou avansman lit la. Komite Inisyativ Sid pou Liberasyon fè okipan yo ansanm ak tout restavèk Ayisyen k ap kore MINISTA yo konnen, batay la pap kanpe nan wout. Komite a mande moun Machatè yo, rete veyatif, pa kite konplotè yo divize nou.
Libète, se pou pèp k ap batay
Aba lavichè ak CIRH !
Aba Okipasyon !
Viv yon Ayiti granmoun !
Pou Komite Inisyativ Sid pou liberasyon (KISL)
1) Traka Fanm : Mie Lucienne Jn Michel
2) AJAC : Charles Jn Will
3) MODEMO : Guerda Roséus
4) JPO : Florence Etienne
5) Inyon Pou Lapè : Mariette Hérard
6) Jèn Militan Madan Konm : Thélusma Dunès
7) RPS : Jn Fricien Estimé
8) OTEADEK : ST Germin Jerry-Van


text: 1Lè Madoche pran nouvèl tou sa ki t’ap pase, sa te fè l’ lapenn anpil. Li chire rad sou li. Li mete yon rad sak anwo li ak sann dife sou tèt li, li pran lari pou li, li t’ap rele, li t’ap plenn byen fò. 2Li rive devan pòtay palè a. Li pa antre, paske moun pa gen dwa antre anndan kay wa a ak rad sak sou yo. 3Nan tout pwovens yo, toupatou kote yo te pibliye lòd wa a, se te yon gwo lafliksyon pou jwif yo. Yo fè jèn, yo t’ap kriye, yo t’ap plenn. Anpil ladan yo mete rad sak sou yo, yo kouche nan sann dife. 4Lè sèvant Estè yo ansanm ak domestik konfyans li yo al di li sa Madoche t’ap fè, sa te boulvèse li anpil. Estè voye bon rad bay Madoche pou li te ka wete rad sak la sou li. Men Madoche derefize. 5Lè sa a, Estè rele Atach, yonn nan domestik konfyans wa a te ba li pou sèvis li, li voye l’ bò kote Madoche pou konnen sa k’ap pase ak poukisa l’ap fè sa. 6Atach al jwenn Madoche sou plas piblik ki te devan pòtay palè wa a. 7Madoche rakonte l’ tou sa ki te rive l’, ki jan Aman te pwomèt pou l’ te bay anpil lajan pou mete nan kès wa a si wa a te dakò pou yo masakre tout jwif yo. 8Li bay Atach yon kopi lòd wa a yo te pibliye lavil Souz la, ki te mande pou yo te detwi tout jwif yo. Madoche mande l’ pou l’ pote kopi piblikasyon an bay Estè, pou li esplike l’ sitiyasyon an, lèfini pou Estè al bò kot wa a pou pale avè l’, pou mande l’ gras pou pèp li a. 9Atach al di Estè tou sa Madoche te di l’. 10Estè menm voye Atach di Madoche konsa: -Pèsonn, li te mèt fanm li te mèt gason, pa gen dwa antre nan lakou anndan palè a pou wè wa a, si se pa wa a ki voye chache l’. Si yon moun fè sa, y’ap touye l’. Se lalwa. 11Tout moun k’ap travay ak wa a ansanm ak tout pèp lòt peyi ki sou lòd li yo konn sa. Sèl jan pou l’ pa mouri se si wa a lonje baton an lò a bay moun lan. Mwen menm, gen yon mwa depi wa a pa mande pou mwen. 12Lè Atach bay Madoche mesaj Estè a, 13Madoche voye repons sa a bay Estè: -Pa mete nan tèt ou lè y’ap touye jwif yo w’ap chape paske se lakay wa a ou rete. 14Si ou konprann pou fèmen bouch ou nan yon ka konsa, Bondye ap toujou delivre pèp jwif la. Y’a sove, men ou menm, w’ap mouri epi fanmi ou ap disparèt. Ou pa janm konnen si se pa pou move pa sa a ou larenn jounen jòdi a. 15Estè voye reponn Madoche: 16-Ou mèt ale. Reyini dènye jwif ki nan lavil Souz; fè yo fè jèn pou mwen. N’a pase twa jou twa nwit san manje san bwè. Mwen menm bò pa m’ ansanm ak sèvant mwen yo, nou pral fè jèn tou. Apre sa, m’ aval kote wa a, atout lalwa defann sa. Si se pou m’ mouri, m’a mouri. 17Madoche ale, li fè tou sa Estè te di l’ fè a.


text:
Barbi Kòm Rapunzel
Barbi se pran pati nan yon jwèt kote li te jwe tout Rapunzel la pi popilè. Anvan li te ka ale e pwan pati nan montre nan Fabulous li se ale nan bezwen ou ede yo abiye li moute ak style ekip li. Yon fwa w ap fè stil rad sou li kite l 'ale deyò epi yo satisfè chèf la nan rèv li.
Kwit manje Salad Healthy
Aren\\ t ou imajine sou yon nouvo, légumes salad? Aprann kijan pou kouri ak fasil kwit salad trè an sante nan minit. Ou konnen si w salades ak legim frais sont trè an sante pou kò nou, se poutèt nou vle pou kapab eksplike w kouman pou pwepare li.Swiv clignotant flèch ak gade nan nan jwèt enstriksyon, ki te wè fasil, étape chak byen a, se konsa n' a konnen sa pou fè apwè. Nou konnen ke ou gen gwo bagay ak kreyativite lè li resèt an e kwit. Men wi nou kapab motifye recette sa a par pandan l ajoute ke plis legim ak lòt ingrédients, jis pou fè bon nèt pou nou bagay. It\\ la route facile ou senk yon-jou fwi ak au gras pou sa resèt salad rapide ak fasil. Gems sa fonction timoun zanmi ingrédients, ki te enkli alimentaires, leti krepi, au sante ak menm mayi pèt pèt! Salad yo se pi bon! Ak soooo an sante. Pran yon salad plus pou li sèvi tankou yon plat kote ou lavant plezi ak men an sante. Ou sèvi manje nan yon bòl ak yon chaje protéines salad vedette fwomaj, pwa, Latiki ou poul. Pran plezi kwit ak bon chans pwogram
Sal klas Décoration
Bezwen kèk décoration pou sal klas ou? nan sa a frèt décoration jwèt la se de twa décoration ide pou tounen ou mwayèn sal klas nan yon eksitan ak amizan chanm pou elèv nou yo pou aprann! Ekore ou tranche sal klas nan sa a frèt décoration.
Cuisine Thaïe ansman twal gaz
"Cuisine Thaïe pavé"se yon Thailand tradisyonèl plat, très apprécié tou patou nan mond lan. Timoun sa yo foo osijè de sa a fantaisie plat. Yon bèl tifi la te pwomèt l' zanmi yo ke li ta tèt yo ak yon bon gou pavé Tayland. Atravè semèn sa a, li te aprann kijan pou yo kwit manje tayi ansman twal gaz ak anman manman l. Selon sa enstriksyon granmè li premye achte tout mande ingrédients de Univèsal mache e lè sa a kòmanse cuisine Thaïlandaise ansman twal gaz ak fi ti bèl sa a nan yon cuisine.Contrôle: Suivi jwèt lan a sa pou nou fè ak pou amelyore aptitid manje ou! Jwi!
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


text: 1Apre sa, Achitofèl di Absalon konsa: -Kite m’ chwazi douzmil (12.000) sòlda. M’ap pati aswè a menm dèyè David. 2M’ap pwofite antan li tou bouke, tou dekouraje a, m’ap atake l’, m’ap fè l’ pè. Lè sa a, tout moun ki avè l’ yo va kraze rak. Se wa a ase m’ap touye. 3Lèfini, m’ap mennen tout lòt moun yo vin jwenn ou, menm jan yon madan marye tounen vin jwenn mari l’. Se yon sèl moun ou vle yo touye, pa vre. Apre sa, repo pou tout moun. 4Koze a te fè Absalon ak tout chèf moun Izrayèl yo plezi. 5Absalon di konsa: -Rele Ouchayi, moun peyi Ak la. Ann tande sa li gen pou l’ di nou. 6Lè Ouchayi rive, Absalon di l’ konsa: -Men konsèy Achitofèl ban nou. Eske se pou nou fè sa li di nou fè a? Si ou pa dakò, di nou sa pou nou fè. 7Ouchayi reponn li: -Fwa sa a, konsèy Achitofèl bay la pa bon menm. 8Ou konnen jan papa ou ak moun pa li yo vanyan gason? Koulye a, yo move tankou yon manman lous ki pèdi pitit li. Papa ou se yon sòlda ki gen anpil esperyans nan fè lagè. Li p’ap janm rete pase lannwit menm kote ak moun li yo. 9Koulye a li dwe kache nan yon gwòt osinon yon lòt kote. Premye atak David va fè sou moun ou yo, moun pral konn sa, y’a di: David bat patizan Absalon yo. 10Lè sa a, menm sòlda ki pi vanyan yo, sa ki tankou lyon, ki pa pè anyen yo, pral pèdi kouraj, paske tout moun peyi Izrayèl yo konnen jan papa ou se sòlda ki konn goumen, jan moun pa l’ yo se brave danje. 11Men konsèy mwen menm m’ap bay: Fè sanble dènye gason nan tout peyi Izrayèl la, depi lavil Dann jouk lavil Bècheba, pou yo tankou grenn sab bò lanmè. Lèfini, ou menm w’a mache alatèt yo. 12Nenpòt kote David ye, n’a tonbe sou li tankou lawouze sou fèy bwa, n’a atake l’ anvan menm li konnen sa k’ap rive l’. Nou p’ap kite pesonn chape, ni li, ni yonn nan moun pa l’ yo. 13Si li al kache kò l’ nan yon lavil, tout moun Izrayèl yo va pran kòd, y’a mare lavil la, y’a trennen l’ al jete anba nan fon an. Yo pa t’ kite yon grenn wòch sou tèt mòn kote lavil la te ye a. 14Absalon ak tout moun peyi Izrayèl yo di: -Konsèy Ouchayi, moun Ak la, pi bon pase pa Achitofèl la. Sa te pase konsa, paske Seyè a te deside pou li pa t’ kite yo swiv konsèy Achitofèl la pou malè te ka tonbe sou Absalon. 15Apre sa, Ouchayi rele Zadòk ak Abyata, prèt yo, li di yo: -Men konsèy Achitofèl te bay Absalon ak chèf fanmi moun Izrayèl yo. Men konsèy mwen menm mwen te ba yo. 16Koulye a, prese voye komisyon bay David. Di li pa rete pase nwit nan plenn dezè a. Se pou l’ al pi lwen toujou pou yo pa touye l’ ansanm ak moun pa li yo. 17Jonatan, pitit Abyata a, ak Akimaz, pitit Zadòk la, te rete bò sous Lesivèz yo ap tann, paske yo pa t’ ka antre nan lavil la pou moun pa t’ wè yo. Se yon sèvant ki te konn al pote nouvèl sa k’ap pase ba yo pou yo te ka al avèti wa David. 18Men, yon ti gason bare yo, li al di Absalon sa. De mesye yo kouri al kache lakay yon moun ki te rete lavil Bakourim. Nonm lan te gen yon pi nan lakou lakay li. Mesye yo desann al kache ladan l’. 19Madanm nonm lan pran yon gwo dra, li kouvri bouch pi a. Lèfini, li simen grenn pile sou li, konsa pesonn pa wè sa ki anba dra a. 20Moun Absalon yo vini nan kay la, yo mande madanm lan: -Kote Akimaz ak Jonatan? Madanm lan reponn: -Yo janbe lòt bò dlo a. Mesye Absalon yo chache, men yo pa jwenn yo. Apre sa, yo tounen tounen yo lavil Jerizalèm. 21Lè yo fin ale, Akimaz ak Jonatan soti nan pi a, y’ al pote nouvèl bay wa David. Yo rakonte l’ ki konsèy Achitofèl te bay Absalon. Epi yo di l’: -Prese janbe lòt bò larivyè Jouden. 22Se konsa David leve ansanm ak tout moun ki te avè l’ yo, yo janbe lòt bò larivyè Jouden. Lè bajou kase, yo tout te gen tan lòt bò larivyè a. 23Lè Achitofèl wè yo pa t’ soti pou swiv konsèy li te bay la, li sele bourik li, li tounen lakay li nan peyi l’. Lè li fin regle tout zafè l’, li pann tèt li. Se konsa li mouri. Apre sa, yo antere l’ nan kavo papa l’. 24Lè Absalon ansanm ak moun li yo rive pou yo janbe lòt bò larivyè Jouden an, David te gen tan rive lavil Manayim. 25Absalon te chwazi Amasa pou kòmande lame a nan plas Joab. Amasa sa a te pitit gason Jitra, yon moun fanmi Izmayèl. Manman l’ te rele Abigal, pitit fi Nach, sè Sewouya, manman Joab. 26Absalon ak moun peyi Izrayèl yo moute tant yo nan peyi Galarad. 27Lè David rive lavil Manayim, gen twa moun ki vin jwenn li. Se te Choni, pitit gason Nach, moun lavil Raba, kapital peyi Amon an, Maki, pitit gason Amyèl, moun lavil Lodeba, ak Bazilayi, moun lavil Wogelim nan peyi Galarad. 28Twa mesye sa yo te pote bagay pou moun kouche, bòl, kaswòl ak manje pou David ak moun pa l’ yo. Te gen ble, lòj, farin, grenn griye, ti pwa ak gwo pwa tout kalite, 29siwo myèl, bè, fwomaj lèt bèf, fwomaj lèt mouton. Yonn te di lòt: -Apre tout mache sa a nan dezè a, moun sa yo dwe grangou, yo dwe swaf, yo dwe bouke kont kò yo.


text: 1Apre sa, mwen wè yon lòt sièl ak yon lòt latè. Premie sièl la ak premie latè a te disparèt. pa t’ gen okenn lanmè ankò. 2Apre sa, mwen wè lavil Bondye a, lòt Jerizalèm nèf lan, ki t’ap desann soti bò kot Bondye ye nan sièl la. Li te byen abiye, li te pare tankou yon lamarye ki pral kontre fiyanse li. 3Mwen tande yon vwa ki t’ap soti bò fòtèy la, li t’ap di byen fò: Koulye a, kay Bondye a se nan mitan moun l’ap ye. L’ap rete nan mitan yo, lèzòm ap yon pèp pou li. Se Bondye menm k’ap viv avèk yo, li va Bondye pou yo. 4Li gen pou l’ cheche tout dlo nan je yo. p’ap gen lanmò ankò, yo p’ap nan lapenn ankò, yo p’ap janm plenyen ankò, yo p’ap janm soufri ankò. Tout vie bagay sa yo pral disparèt. 5Lè sa a, moun ki te chita sou fòtèy la di: Koulye a, mwen fè tout bagay vin nèf. Apre sa li di mwen: Ou mèt ekri sa, paske pawòl mwen se pawòl ki vre, pawòl tout moun dwe kwè. 6Apre sa li di ankò: Bon. Tout bagay fin fèt. Mwen se A ak Z, mwen se konmansman, mwen se finisman. Si yon moun swaf dlo, m’a ba li bwè dlo gratis nan sous dlo ki bay lavi a. 7Se sa moun ki va genyen batay la va resevwa nan men m’. M’a va Bondye yo, y’a va pitit mwen. 8Men, pou moun ki lach yo, moun ki pa kenbe pawòl yo, ansasen yo, bann moun deprave yo, moun k’ap fè maji yo, moun k’ap adore zidòl ansanm ak moun k’ap bay manti, plas yo se nan letan dife ak souf k’ap boule a yo ye. Se sa yo rele dezyèm lanmò a. 9Yonn nan sèt zanj ki te kenbe sèt gode plen ak sèt dènye kalamite yo vin di mwen: Vini non. Mwen pral moutre ou lamarye a, fiyanse ti Mouton an. 10Nan vizyon an, mwen wè zanj lan mennen m’ sou tèt yon mòn byen wo. Li moutre m’ lavil Bondye a, Jerizalèm ki desann soti bò kote Bondye ye nan sièl la. 11Li te klere byen bèl ak limiè prezans Bondye a. Lavil la te klere tankou yon piè bijou ki koute chè anpil, tankou yon piè jasp klè kou kristal. 12Li te gen yon gwo miray byen wo avèk douz pòtay. Te gen yon zanj nan chak pòtay pou veye yo. Sou pòtay yo, yo te ekri non douz branch fanmi pèp Izrayèl la. 13Te gen twa pòtay sou chak kote: twa pòtay sou bò lès, twa pòtay sou bò nò, twa pòtay sou bò sid, twa pòtay sou bò lwès. 14Miray la te kanpe sou douz gwo wòch. Yo te ekri non douz apòt ti Mouton an sou wòch yo. 15Zanj ki t’ap pale avè m’ lan te gen yon baton pou mezire nan men li, yon baton wozo fèt an lò, pou l’ te pran mezi lavil la, mezi pòtay yo ak mezi miray la. 16Lavil la te tankou yon bwat kare, longè l’ te menm ak lajè li. Zanj lan mezire lavil la ak baton wozo l’ la. Lavil la gen demildesan (2.200) kilomèt longè. Lajè l’ ak wotè l’ te menm ak longè li. 17Zanj lan mezire miray la: miray la te gen swasanndouz (72) mèt sou wotè, dapre mezi òdenè li t’ap sèvi a. 18Miray la te bati an jasp. Lavil la menm te an bon lò, li te klere kou kristal. 19Gwo wòch fondasyon miray lavil la te byen òne ak tout kalite piè bijou gwo pri. Premie wòch la te an jasp, dezyèm lan an safi, twazièm lan an agat, katriyèm lan an emwòd, 20senkièm lan an oniks, sizièm lan an sadwan, setièm lan an krizolit, witièm lan an beril, nevièm lan an topaz, dizyèm lan an krizopraz, onzièm lan an tikwaz, douzyèm lan an ametis. 21Douz pòtay yo te douz bèl grenn pèl. Chak pòtay yo te fèt ak yon sèl grenn pèl. Tout lari nan lavil la te fèt an bon lò, klè kou kristal. 22Mwen pa t’ wè tanp nan lavil la, paske Mèt la, Bondye ki gen tout pouvwa a, te tanp li ansanm ak ti Mouton an. 23Lavil la pa t’ bezwen ni solèy, ni lalin pou klere l’ paske limiè prezans Bondye a te klere l’ nèt, ti Mouton an te tankou yon lanp pou li. 24Gremesi limiè l’ la, tout nasyon ki sou latè va wè pou yo mache. Tout wa latè yo va pote richès yo ba li. 25Pòtay yo va rete louvri tout lajounen. Men, paske la p’ap janm fè nwit, pòtay yo p’ap janm fèmen. 26Tout richès nasyon yo ansanm ak tout bèl bagay yo genyen va anpile nan lavil la. 27Men, anyen ki pa bon pou sèvis Bondye p’ap antre nan lavil la. Ni yo p’ap kite moun k’ap fè bagay ki bay degoutans, moun k’ap bay manti, mete pie yo nan lavil la. Moun ki va antre nan lavil la, se sèlman moun ki gen non yo ekri nan liv ki nan men ti Mouton an, liv ki gen non moun ki gen lavi a.


text:
De Nou Menm
Strikti Òganizasyon An
Avoka Etazini pou Distrik Sid Eta la Florid se chef ofisye anfosman la lwa nan distrik la e li òganize nan fason swivan an:Divizyon Ekzekitif, Divizyon Administratif, Cham Apel [Juridik], Divizyon Sivil, Divizyon Forfè Byen, Divizyon Kriminel (ki konsiste pa Seksyon Krim Ekonomik ak Anviwonman, Seksyon Krim Majè, Seksyon Narkotik, Seksyon Integrite Piblik ak Sekirite Nasyonal). An plis de biwo santral la ki nan Miami, gen biwo sikisal ak anplwaye nan Ft. Lauderdale, West Palm Beach ak Ft. Pierce, e gen yon biwo, san anplwaye, nan Key West. Swivan an se yon deskripsyon jeneral de depatman biwo sa yo:
Divizyon Administratif
Divizyon Administratif la founi sevis administrative ak sipo lojistik an relasyon ak jere finans, jere pesonel, acha, jere sistèm enfòmasyon, telekominikasyon, espas ak sekirite.
Cham Apel [Juridik]
Cham Apel [Juridik] founi konsèy ak asistans a seksyon juridik nan matye apel, prepare ak revise memoranda ak defan youn koz pou tout Distrik lan, ak plede koz devan Tribinal Apel Onzyèm Sikwi an.
Divizyon Forfè Byen
Divizyon Forfè Byen te etabli an 1993 kouwe yon Divizyon endepandan, ki gen responsabilite pouswiv tout forfè kriminel ak sivil ki an relasyon ak pwose vebal lan Distrik Sid Eta la Florid lan. Misyon Divizyon Forfè Byen an se pou ankouraje, fasilite ak anfose la lwa Etazini an sevan ak forfè kriminel ak sivil pou sispan ak dekouraje aktivite kriminel, pou kraze antrepriz kriminel e pou separe kriminel ak asosye yo pou pwofite sou aktivite ilegal yo.
Avoka Asistan Etazini ki asinyen a Divizyon Forfè Byen a pou okipe tout koz forfè sivil lan Distrik la; okipe ak ede Avoka Asistan Divizyon Kriminel Etazini an ak forfè an relasyon ak pouswit kriminel e gen responsabilite an jeneral pou tout koz ki an afe ak forfè byen ki inkli anket, sezi ak dispozisyon final byen yo. Distrik la soulinye anpil sou kesyon forfè kriminel la e li toujou youn de distrik ki an tet, nan tout payi a, ki nan sezi forfè kriminel yo ak depo Fon Forfè Byen yo. Yo sevi ak fon forfè yo, jan ke la lwa federal pèmèt, pou sipote aktivite anfosman la lwa federal, leta ak lokal e, nan ka ki apwopriye, pou founi restorasyon an plen oswa an pati a victim aktivite kriminel sa yo.
Divizyon Sivil
Divizyon Sivil lan defan entere Etazini de pwose vebal ki gen alegasyon deli estati yo, deli konstitusyonel yo, diskriminasyon travay, ak yon seri lòt krim. Divizyon Sivil la pesikite koz tou ki konsenen fwod ak lòt violasyon lwa federal, e li responsab pou kolekte lajan ke moun douwe govenman an ki rezilte de aman kriminel, lajan ke etidyan prete ke yo pa remet, konfiske kay poutet yo pa paye ipotek la, forfè fon ak jijman sivil. Pwogram divizyon dwa sivil la menen envestigasyon ak peskite ka ki gen diskriminasyon ki konsenen kay, travay piblik, enfirmite, vote ak edikasyon.
Seksyon Krim Ekonomik & Anviwonman
Seksyon Krim Ekonomik & Anviwonman menen envestigasyon ak pouswiv devan la jistis violasyon kont Estati Federal yo ki an relasyon ak ofans kol blan [entelektyel], kouwe violasyon fwod lapos ak fwod estate transfer lajan; lwa tit [vale bours]; Zak Federal Pratik Korupsyon [Federal Corrupt Practice Act]; fo deklarasyon ak etati reklamasyon; pwovizyon ki fèt pou pwoteje la bank kont fwod ak detounman fon [lajan]; estati kriminel an relasyon ak administrasyon Zak Fayit Nasyonal [National Bankruptcy Act]; ka impo [taks]; ak yon seri lòt estate anti-fwod. Seksyon an menen anket ak pouswiv devan la jistis violasyon kriminel ki fèt kont lwa ki pwoteje anviwonman an ak vi sauvaj yo nan tout Distrik la, ki inkli pouswit legal legal kont poluant tradisyonel yo ki an violasyon estanda yo an respe ak lè, tè ak glo yo, e ak ofans ki pa tradisyonel kouwe indistri maritime lan jete fatra solid ak plastic e founi supo anfosman ekstansif la lwa nan Pak Nasyonal [National Parklands] ak Refije Vi Sofaj [Wildlife Refugee] nan Distrik la. Yo dirije yon posyon resous maje pou mezi anfosman oswa pwoteksyon vi sovaj kouwe Zak Espes ki Andanje [Endangered Species Act]. Zak Lacey [Lacey Act] ak Zak Pwoteksyon Zanimo Marinn [Marine Mammal Protection Act], pou violasyon ki nan gam de destriksyon habita a komes intenasyonal ilegal nan espes ki menase oswa ki andanje pou disparèt net.
Divizyon Ekzekitif
Divizyon Ekzekitif la dirije pouswit lajistis lan, operasyon ak administrasyon tout distrik la.
Seksyon Krim Maje
Seksyon Krim Maje a responsab pou pouswit lajistis krim federal reaksyonel ki komèt nan kompte Dade ak Monroe, epitou pou li menen anket ki kout. Majorite ka yo konsenen violasyon nan kategori swivan yo: (1) operasyon ak pwopriyete govenman (atak sou Ofisye Federal, vole pwopriyete govenman an, fabrike fo lajan/machandiz, ofans lapost, fwod sosyal sekirite [byenèt sosyal], chek Depatman Finans ki falsifye); (2) vwa komes ant eta yo (hijack avyon, inteferans ak hotes avyon an, transpotasyon machandiz ke yo vole, pa anrejistre fòm nèsesè yo pou vale lajan lè wap rantre ak soti Ozetazini, ak trafike stok ak kat kredi ki vole oswa ki fò); (3) pwose legal (sove pou pa paye obligasyon bon, obstruksyon lajistis, bay yon ajan federal yon fò deklarasyon); (4) krim violan (kidnapinn, ekstorsyon ak vol arme anba Zak Hobbs lan [Hobbs Act]; vole labank; piratri machinn “carjacking”; ak posesyon ilegal zam); (5) krim kont fenm, timoun ak fanmi, (ki inkli ka pouswit anba Zak Violans Kont Fenm [Violence Against Women Act], anfosman Zak Sipo Rekouvet Timoun [Child Support Recovery Act], pornografi timoun, ak violasyon seksyel ki pase sou lanme); (6) ofans imigrasyon; (7) violasyon narkotik (emportasyon narkotik nan Areopò Intenasyonal Miami an, Pò Miami [Port of Miami] an, ak lage yo de yon avyon bay moun sou bato nan lenme, ak kay kap pouse pye mariwana); e (8) krim ki komèt nan yon lokal kote payi Ozetazini gen sel jurisdiksyon.
Seksyon Narkotik
Seksyon Narkotik lan menin anket ak pouswiv nan lajistis violasyon sou estate Federal yo an relasyon ak moun kap trafike dwog sou yon nivo elve ak lòt reprezantan maje òganizasyon trafikè dwog. Seksyon an responsab tou supevizyon pwgram Ekip ki Òganize pou Anfosman kont Krim Dwog lan (OCDETF) (Organized Crime Drug Enforcement Task Force] ak Zon Elve nan Trafik Dwog la (HIDTA) [High Intensity Drug Trafficking Area].
Seksyon Entegrite Piblik & Sekirite Nasyonal
Seksyon Entegrite Piblik & Sekirite Nasyonal la menen anket ak pouswiv lajistis krim ki an relasyon ak sekirite ak entegrite piblik lan. Sou pwinvu sekirite an, tout matye an relasyon ak zak teworis, ke li intenasyonal oswa nasyonal, tonbe nan seksyon sa inkli materyel ki sipote l ak ka finansman an epitou sije ki inkli eksportasyon ilegal materyel milite ak isaj materyel terminoloji ki kontwole. Seksyon an travay tou pou amelyore entegrite piblik la pa menen anket ak pouswiv devan lajistis ofisye Federal, leta ak lokal pou violasyon estati federal ki kouvri paye anba tab (korupsyon), konfli intere, detounman fon, ak ekstorsyon. Seksyon sa a absoluman anfose Estati Dwa Sivil yo ak lòt lwa federal yo ki pwoteje piblik la de insidan violans ki baze sou ras oswa lòt entansyon, servitud envolontè ak lòt movaz kondwit ki fèt swadizan anba la lwa.


text: 1Jou sa a, Debora ak Barak, pitit gason Obinoram lan, pran chante chante sa a: 2-Lwanj pou Seyè a, lè moun pèp Izrayèl yo soti pou yo goumen, lè pèp la pote tèt li ak kè kontan pou fè lagè! 3Nou menm wa yo, koute sa m’ap di! Nou menm gwo chèf yo, louvri zòrèy nou! Mwen pral chante pou Seyè a! Mwen pral fè lwanj Sengè a, Bondye pèp Izrayèl la! 4Seyè! Lè ou te kite mòn Seyi yo, lè ou te soti nan zòn peyi Edon an, latè te pran tranble, lapli tonbe anpil sot nan syèl la. Wi, nwaj yo pran lage dlo. 5Mòn yo pran tranble devan mèt mòn Sinayi a, devan Seyè a, Bondye pèp Izrayèl la! 6Sou tan Chanmga, pitit gason Anat la, ak sou tan Jayèl, bann machann yo te sispann pwonmennen nan tout peyi a ak bèt yo. Vwayajè yo te blije pase nan lòt chemen. 7Lavil peyi Izrayèl yo pa t’ gen moun ladan yo ankò pou pran defans yo. Yo te rete san moun pou defann yo, jouk jou mwen menm, Debora, mwen parèt tankou yon manman pou pèp Izrayèl la. 8Lè sa a, te prèt pou gen lagè nan peyi a. Moun pèp Izrayèl yo tanmen sèvi lòt bondye. Lè sa a tou, te gen karantmil (40.000) gason nan pèp Izrayèl la. Men, pa t’ gen yon plak pwotèj ak frenn pou yo sèvi. 9Mwen kontan chèf k’ap kòmande pèp Izrayèl la! Mwen kontan moun ki te pote tèt yo pou y’ al goumen! Lwanj pou Seyè a! 10Nou menm ki moute manman bourik blan yo, nou menm ki chita sou bèl tapi, nou menm k’ap mache apye sou gran chimen, kalkile sa byen! 11Koute vwa moun ki al bò sous dlo yo! Y’ap rakonte tout bèl bagay Seyè a te fè, bèl bagay li te fè pou pèp Izrayèl la. Lè sa a, pèp Seyè a te desann bò pòtay yo. 12Annavan! Debora! Annavan! Annou wè! Chante yon chante! Annavan! Annavan! Barak! pitit gason Abinoram lan! Mennen prizonye yo vini! 13Lè sa a, sa ki pa t’ vire do bay Bondye yo desann vin jwenn chèf yo. Pèp Seyè a vin jwenn li, tou pare pou lagè. 14Yo soti nan mòn Efrayim yo desann nan fon an, dèyè moun Benjamen yo ak sòlda lame yo. Kòmandan lame yo desann soti Maki, jeneral yo soti nan peyi Zabilon. 15Chèf branch fanmi Isaka yo te la avèk Debora. Wi, moun Isaka yo vini, Barak te vini tou. Yo swiv li nan tout plenn lan. Men, moun branch fanmi Woubenn yo te divize. Yo pa t’ ka deside pou yo vini. 16Poukisa yo rete dèyè avèk mouton yo? Pou yo te ka tande gadò yo ap rele bann mouton yo? Wi! Moun Woubenn yo te an balan. Yo pa t’ ka deside si y’ap vini, si yo p’ap vini! 17Moun Galarad yo te rete rete yo lòt bò larivyè Jouden an. Moun Dann yo rete rete yo sou bato yo. Moun Asè yo rete rete yo bò lanmè a, yo rete sou tout rivaj yo. 18Men, moun Zabilon yo ak moun Neftali yo al brave danje kote batay la ye a. 19Wa yo vini, yo kwaze fè bò Tanak, toupre sous dlo Megido a. Wa peyi Kanaran yo goumen, men yo pa jwenn anyen pou yo pote ale! Pa menm yon ti moso ajan! 20Zetwal yo rete nan syèl la yo goumen. Yo rete kote y’ap mache nan syèl la, yo goumen ak Sisera. 21Dlo ravin Kichon an desann pote yo ale. Wi, se ansyen ravin lan, ravin Kichon an, ki fè sa. M’ap mache pran yo, je m’ byen kale! 22Lè sa a, yo tande chwal yo ki t’ap galope ale. Chwal yo t’ap pilonnen tè a ak zago yo. 23Zanj Seyè a di: Ann mande madichon pou lavil Mewòz! Madichon, madichon pou tout moun k’ap viv nan lavil la. Yo pa t’ vin ede Seyè a, yo pa t’ voye sòlda goumen pou li. 24Nan tout fanm ki sou latè, Jayèl se yon fanm Bondye beni anpil. Wi, Jayèl, madan Ebè, moun fanmi Kayen, nan tout fanm ki sou latè, se yon fanm Bondye beni anpil. 25Sisera mande l’ dlo, li ba li lèt. Li ba l’ yon krèm lèt nan pi bèl bòl li te genyen. 26Li pran yon pikèt tant nan men gòch li, yon mato travayè nan men dwat li. Li frape Sisera nan tèt ak mato a, li krabouye tèt li. Li pèse tanp li, li touye l’. 27Sisera tonbe sou jenou, li woule atè, epi li mouri nan pye Jayèl. Wi, nan pye madanm lan, li tonbe sou jenou li yo, li woule atè. Kote li kouche a, li mouri frèt. 28Manman Sisera ap gade nan fennèt la. L’ap gade dèyè jalouzi a, l’ap mande: -Kote cha pitit mwen an depi tout tan sa a? Poukisa chwal li yo pran tout reta sa a pou yo vini? 29Lè sa a, medam ki gen plis konprann nan sèvant li yo reponn li. Li menm tou, li t’ap repete nan kè l’: 30-Koulye a yo dwe ap separe sa yo pran nan men lènmi yo! Yon fi, de fi pou chak sòlda, bèl twal koulè byen bwode pou Sisera, yon gwo mouchwa bwode byen bèl pou l’ mete nan kou l’. 31Wi, Seyè! Se konsa pou tout lènmi ou yo mouri. Men, zanmi ou yo ap klere tankou solèy midi. Apre sa, te gen lapè nan peyi a pandan karantan.


text: 1Lè Jakòb vin konnen te gen ble pou vann nan peyi Lejip, li di pitit li yo: -Poukisa nou chita konsa yonn ap gade lòt, de bra kwaze? 2Mwen tande y’ap vann ble nan peyi Lejip. Desann non, al achte ble pou nou ka viv pou nou pa mouri grangou. 3Se konsa, dis nan frè Jozèf yo desann nan peyi Lejip, y al achte ble. 4Men Jakòb pa t’ voye Benjamen, lòt frè Jozèf menm manman avè l’ la, avèk yo paske li te pè pou malè pa t’ rive l’. 5Grangou a te rèd nan peyi Kanaran an tou. Se konsa, pitit Izrayèl yo te vwayaje ansanm ak lòt moun ki tapral achte ble tou. 6Se Jozèf ki t’ap gouvènen sou tout peyi Lejip la. Se nan men l’ moun te konn soti toupatou vin achte manje. Frè Jozèf yo rive, yo bese tèt yo byen ba jouk atè pou di l’ bonjou. 7Lè Jozèf wè frè l’ yo, li rekonèt yo. Men li pran pòz pa konnen yo. Li pale rèd ak yo. Li di: -Ki bò nou soti? Yo reponn: -Nou soti peyi Kanaran, nou vin achte manje. 8Jozèf te rekonèt frè l’ yo, men yo menm yo pa t’ rekonèt li. 9Le sa a Jozèf vin chonje rèv li te fè sou frè l’ yo. Li di yo: -Nou se yon bann espyon. Nou vin isit la pou n’ chache konnen pwen fèb peyi a. 10Yo reponn li: -Non, mèt. Nou se moun pa ou, se manje nou vin achte isit la. 11Nou tout nou se pitit yon sèl papa. Nou p’ap ba ou manti, se pa espyon nou ye. 12Jozèf di yo: -Se pa vre. Nou vin isit la pou n’ chache konnen pwen fèb peyi a. 13Yo di l’: -Nou se douz frè, pitit yon sèl papa nan peyi Kanaran. Dènye a rete ak papa nou. Gen yonn nan nou ki disparèt. 14Jozèf reponn yo: -Nou wè mwen gen rezon lè m’ di se yon bann espyon nou ye. 15Men ki bò mwen pral kenbe nou: M’ap fè sèman sou tèt farawon an, nou p’ap soti isit la tout tan nou pa fè ti frè nou an vini isit la. 16Voye yonn nan nou al chache l’. Lòt yo ap rete nan prizon. Se konsa, m’a wè nou pa t’ap bay manti. Si se pa sa, mwen fè sèman sou tèt farawon an, se espyon nou ye. 17Li fè fèmen yo tout nan prizon pandan twa jou. 18Sou twazyèm jou a, Jozèf di yo: -Men sa pou n’ fè, si nou vle sove lavi nou: Mwen menm mwen se moun ki respekte Bondye. 19Si nou konnen nou p’ap bay manti se pou yonn nan nou rete fèmen nan prizon kote yo te fèmen nou an. Lòt yo mèt pote ble a ale pou fanmi nou yo ka manje. 20Men, ti frè nou an, sa ki pi piti a, se pou nou mennen l’ ban mwen, pou nou ka moutre m’ nou pa t’ ban m’ manti. Konsa, yo p’ap touye nou. Yo tonbe dakò sou sa. 21Yonn t’ap di lòt: -Nou wè. Nou peye sa nou te fè frè nou an pase. Se vre wi. Nou te fè mal lè nou te fè frè nou an pase tout sa nou te fè l’ la. Nou te wè ki jan sa te fè l’ lapenn anpil, lè li t’ap mande nou fè l’ gras. Men, nou pa t’ vle koute l’. Se poutèt sa nou nan tout traka sa a. 22Woubenn di yo: -Mwen te di nou pa fè tibway la anyen, men nou pa t’ vle koute m’. Koulye a se lanmò tibway la n’ap peye. 23Jozèf te konprann tout sa yo t’ap di a. Men yo pa t’ konn sa paske te gen yon moun ki t’ap tradwi pou yo lè yo t’ap pale avè l’. 24Jozèf soti kote yo te ye a, li al kriye. Lèfini li tounen, li pale ak yo, li pran Simeyon, li fè yo mete l’ nan chenn, la devan yo tout. 25Jozèf te bay lòd pou yo te plen sak yo avèk ble, pou yo te mete lajan yo chak nan sak yo ankò, lèfini pou yo ba yo manje pou yo manje sou wout la. Se sa yo te fè vre. 26Frè yo menm chaje bourik yo ak ble yo te achte a, yo pati. 27Lè yo rive kote yo t’ap pase nwit la a, yonn ladan yo louvri sak li pou l’ te ka bay bourik li manje. Li jwenn lajan li te bay la nan sak la. 28Li di frè l’ yo. -Yo renmèt mwen lajan m’ lan wi. Men li nan sak mwen an. Kè yo kase. Yo t’ap tranble kou fèy bwa tèlman yo te pè. Yonn t’ap di lòt: -Kisa Bondye fè nou konsa? 29Lè yo rive kay Jakòb, papa yo, nan peyi Kanaran, yo rakonte l’ tout sa ki te pase. Yo di l’: 30-Nèg k’ap gouvènen peyi a pale rèd ak nou. Li pran nou pou espyon. 31Nou di l’ nou p’ap ba l’ manti, se pa espyon nou ye. 32Se douz frè nou ye, pitit yon sèl papa. Yonn nan nou disparèt, dènye a rete ak papa nou nan peyi Kanaran. 33Men chèf peyi a di nou: Men ki jan m’ap konnen si nou p’ap ban m’ manti: Kite yonn nan frè nou yo isit la avèk mwen. Pran sa nou bezwen pou fanmi nou. Nou mèt ale. Mennen lòt ti frè nou an ban mwen. 34Lè sa a, m’a konnen se pa espyon nou ye, nou pa t’ap ban m’ manti. m’a renmèt nou frè nou an. m’a kite nou trafike nan peyi a. 35Lè yo vide sak yo, chak moun jwenn ti sakit lajan li te bay la nan bouch sak li ankò. Lè yo wè sa, yon sèl lapè pran yo ansanm ak papa yo. 36Lè sa a Jakòb, papa yo, di: -N’ap wete tout pitit mwen yo nan men m’. Jozèf disparèt, Simeyon pa la ankò. Koulye a, nou vle pran m’ Benjamen. Se mwen menm k’ap pote tout chaj la. 37Woubenn di papa l’ konsa: -Papa, ou mèt touye de pitit gason m’ yo, si m’ pa mennen Benjamen tounen ba ou. Ou mèt renmèt mwen li nan men, m’ap mennen l’ tounen ba ou. 38Men Jakòb te di: -Pitit gason m’ lan p’ap fè yon pa. Frè li a fin mouri. Se li menm sèl ki rete nan pitit manman l’ yo. Si pou yon malè ta rive l’ nan vwayaj nou pral fè a, m’a mouri. Mwen fin granmoun, lapenn sa a va twòp pou mwen, la fin pote m’ ale.


text: Jij la kap kondwi pwosè a kont Dyosèz Legliz Katolik Romèn nan Dallas ak pè ke yo akize pou abize timoun te delivwe yon diskou pèsonèl ki se pa abitid sou galeri a touswit apwè dènye temwanyaj yo. The judge in a lawsuit against the Dallas Roman Catholic Diocese and a priest accused of child abuse delivered an unusual personal speech to the gallery following closing arguments. newswire-hten "Rann tèt nou, se pa abitid Tupac Amawo," ou te ka li an lèt rouj nan bandwòl yo. ``Surrender is not the way of Tupac Amaristas,'' read one in red letters. newswire-hten Men Vis Pwezidan Rosalia Arteaga di konsa tou ke konnye a se li menm kap dirije bwanch ekzekitif la. But Vice President Rosalia Arteaga also says she now heads the executive branch. newswire-hten Vis pwezidan Al Gore te vwèman enève nan jou maryaj pitit fi li a Karenna non pa paske li se papa jèn fi la marye a. Vice President Al Gore has the jitters on his daughter Karenna's wedding day and not just because he's the father of the bride. newswire-hten Taiwan planifye pou l ajoute yon èd de 200 milyon dola Ameriken a senpatizan l yo nan Amerik santral la a la Vèy voyaj Vis-Pwezidan Lien Chan nan Nikaragwa , se sa jounal Taipei te di Dimanch. Taiwan plans to grant an additional US $200 million in aid to its central American allies on the eve of Vice-President Lien Chan trip to Nicaragua, a Taipei newspaper said on Sunday. newswire-hten Vis prezidan an ak pwemye minis edikasyon an Rosalia Arteaga se nouvo pwezidan pa enterim Ekwatè. Vice President and former education minister Rosalia Arteaga is Ecuador's new interim president. newswire-hten Lidè politik Kiben ak administratè yo nan tout nivo dwe mennen yon jan de vi ki sevè e rete an gad kont koripsyon e abi pouvwa yo, se sa Vis Pwezidan Carlos Lage te di. Cuban political leaders and managers at all levels must lead austere lifestyles and be on guard against corruption and abuse of office, Vice President Carlos Lage said. newswire-hten MatchLogic, ki se se` vis online ki an te`t la nan se` vis administrasyon piblisite konpayi yo, pibliye TrueCount li, SM digital siste`m de mezi, yon se` vis nouvo vre`man ekstrao`dine` ki ofwi piblisite sou liy ele`tronik yo pi bon jan pwesizyon pou itilizate` piblisite nan fason yo pwezante imaj ki pa te janm kalkile nan Ente`ne`t la. MatchLogic, the leading online advertising management services firm, has released its TrueCount SM digital measurement system, a revolutionary new service that offers online advertisers the most accurate Internet user ad impression figures ever calculated. newswire-hten Moun kap fè lalwa ak pisan lidè militè yo nan Ekwatè dakò sou yon plan Dimanch ki ap pèmèt Vis Pwezidan Rosalia Arteaga pou monte pwezidan pwovizwa, se sa yon ansyen kandida pwezidansyèl te di. Ecuador's lawmakers and powerful military leaders agreed on a plan Sunday allowing Vice President Rosalia Arteaga to take over as interim president, a former presidential candidate said. newswire-hten Kongrè a ranvèse pwezidan Abdala Bucaram ak yon vòt de non konfyans byen ta nan Jedi e nonmen lide kongrè a, Fabian Alarcon kòm pwezidan pa enterim, alòske Vis pwezidan an, Rosalia Arteaga deklare an menm tan an tou ke se li ki ap dirije pouvwa egzekitif la. The Congress handed President Abdala Bucaram a no-confidence vote late Thursday and appointed congressional leader Fabian Alarcon as interim president, but Vice President Rosalia Arteaga also says she now heads the executive. newswire-hten An menm tan an, Vis Pwezidan Rosalia Arteaga fè soti yon dekrè anonse ke li se pwezidan lejitim lan. At the same time, Vice President Rosalia Arteaga has issued a decree claiming she's the rightful president. newswire-hten Vis Pwezidan Kiben an Carlos Lage te rankontre ak Pwezidan Ajantin an, Carlos Menem Mèkredi an sekrè pou jwenn sipò kont sanksyon komès Etazini an kont Kiba, se sa yon sous diplomatik te di Jedi. Cuban Vice President Carlos Lage met secretly with Argentina's President Carlos Menem Wednesday seeking support against U. S. trade sanctions, a Cuban diplomatic source said Thursday. newswire-hten Se`l Ente`ne`t ekspozisyon kap fe`t ak 150 konferans sesyon epi atelye, plis pase 250 A-list orate`, 16+acres siste`m Ente`ne`t, pwodwi ak se` vis epi 60,000 biznis kap soti atrave` lemond antye. The only Internet show with more than 150 conference sessions and workshops, over 250 A-list speakers, 16+ acres of Internet systems, products and services and 60,000 business professionals from around the world. newswire-hten Kongrè a te bay pwezidan Abdala Bucaram yon vòt non konfyans byen ta nan Jedi epi yo nonmen lidè kongrè a, Fabian Alarcon kòm pwezidan pwovizwa, men Vis Pwezidan Rosalia Arteaga te di tou ke se li ki ap dirije pouvwa egzekitif la. The Congress handed President Abdala Bucaram (``ab-dah-LAH' BOO-kah- RAHM''') a no-confidence vote late Thursday and appointed congressional leader Fabian Alarcon as interim president, but Vice President Rosalia Arteaga also says she now heads the executive. newswire-hten Yo idantifye kolèktè fon an sou non Vivian Mannerud, yon Kiben-Ameriken ki se yon fanm dafè kap viv Miyami, se sa Cabrera te di nan yon reinyon nan yon otèl nan Lahavan kote li di ke li pwal envite nan yon dine ke Vis Pwezdan Al Gore ap bay an rekonesans pou kontribisyon an. The fund-raiser, identified as Vivian Mannerud, a Cuban-American businesswoman from Miami, told Cabrera at a meeting in a Havana hotel he would be invited to a dinner honoring Vice President Al Gore in exchange for a contribution. newswire-hten Premye Dam Repiblik la genyen ki prezidan Rosalia Arteaga, ki gen 40 an, ansyen vis prezidan ak manman kat ti moun, te sèmante Lendi a tankou prezidan ki ranplase lòt yo te voye ale ki se Abdala Bucaram. Ecuador has its first woman president. Rosalia Arteaga, 40, former vice president and a mother of four, was sworn in Sunday as caretaker president, replacing the deposed Abdala Bucaram. newswire-hten yo abouti pwotig sa ke depans abitid yo ke konpayi oliwoud ap bay lejand de yo. They conclude that lavish spending habits are the stuff of Hollywood myth. newswire-hten Olye de sa, yo dwe mete a kote move abitid tankou gwo defisi nan bidjè yo, ki tankou bwè ak fimen. Rather, they should kick bad habits like big budget deficits, which are like too much smoking and drinking. newswire-hten Pou pase 12 mwa gwan amatè Nil Simon te gen nan abitid pou l ale nan fon lwès jaden li angletè chak swa e li tap imite kòman yon chwèt sovaj ap rele. For the past 12 months amateur owl breeder Neil Simmons has been in the habit of going to the bottom of his west of England garden every night and imitating the call of a wild owl. newswire-hten Kanmarad ki tap patisipe nan sekou avyon antap chèche nan detwa Laflorid la ak bò Cay Sal Bank nan Bahamas jodi a pou fanmiy dèfen yo ki gen abitid vwayaje soti kiba. Brothers to the Rescue aircraft searched the Florida Straits and the Bahamas Cay Sal Bank today for relatives of a late colleague who reportedly fled from Cuba. newswire-hten Anvan, Colonia te gen kòm abitid gade anpil nan pwofi li yo an rezèv. In the past, Colonia has had the habit of storing much of its profits in reserves. newswire-hten lejislatè yo e lidè militè yo te dakò sou yon plan ki pèmèt Vis Pwezidan an Rosalia Arteaga pran kòm prezidan pwovizwa, men lidè kongresyonèl lan Fabian Alacon, ki inisyalman te vote pa kongrè pou ranplase Bucaram ki te espere li te ka renome pwezidan yon nan jou sa yo. Lawmakers and military leaders agreed on a plan allowing Vice President Rosalia Arteaga to take over as interim president, but congressional leader Fabian Alarcon, who was initially voted by Congress to replace Bucaram, was expected to be re-appointed acting president within a matter of days. newswire-hten Vis Pwezidan Bank Mondyal la, Javed Bukri te di ke rankont palman Ayisyen an bloke jiska dè milyon de dola an èd entènasyonal poutèt yo pa vle vote bidjè nasyonal la. World Bank Vice President Javed Bukri told the meeting Haiti's parliament was holding up millions of dollars in international aid because of its failure to approve a national budget. newswire-hten Vis pwezidan Carlos Lage te di nan yon rankont lendi ke ekonomi an e ministè planifikasyon lan ke tipiti mezi oswa gwan mezi biznis yo te anpòtan a nenpòt ekonomik peyi, men yo pat genyen atrepwiz pwive. Vice-President Carlos Lage told a meeting on Monday of the Economy and Planning Ministry that small or medium-sized businesses were important to any country's economy, but they did not have to be private enterprises. newswire-hten Nan Hong kong, chin entènasyonal kò envestiman pasifik lan kwè alatèt lòt tiprens Lary Yung, pitit vis prezidan lachin lan Rong Yiren. In Hong Kong, China International Trust and Investment Corp Pacific is headed by another princeling, Larry Yung, the son of China's vice-president Rong Yiren. newswire-hten


text:
Sosyete Animasyon ak Kominikasyon Sosyal (SAKS) ap fè tout zanmi, enstitisyon patnè ak bouradè l yo konnen, Ajennda Popilè “Nou pap domi bliye” 2013 la pare.
Konsa nou ka kòmanse pase achte nan biwo SAKS ki nan ang ri Richard Jules ak riyèl Levasseur # 21 A- Delmas 75. Osnon rele nan : (+509) 2945- 64 22 – / 3170-6422
Ou ka ekri nou tou sou : saks@saks-haiti.org
- pri a se 300 goud.
Ane sa a, toujou nan lespri selebresyon 20 lane egzistans SAKS ak mouvman Radyo Kominotè yo, nan Ajannda sa a SAKS eseye fè yon ti bilan pou wè ki sa zouti sa a pote anplis pou sektè demokratik ak popilè yo. Se poutèt sa, nou chwazi chita Ajennda popile 2013 la sou tèm : Kominikasyon popilè, Mouvman Popilè ak transfomasyon sosyal.
Ajennda popilè “Nou pap domi bliye”, rete yon zouti k ap ede n òganize tan nou pi byen.
Site conçu et réalisé par AtelierWeb du Groupe Medialternatif
© Tous droits reservés - Mars 2012
Enstitisyon ki apiye SAKS
Broederlijk- Delen, Wacc, Développement et Paix, IMS, UNESCO, AJWS, Entraide et Fraternité
Ang ri Richard Jules al riyèl Levasseur # 21 A- Delmas 75
Pòtoprens Ayiti W.I.- Bwat Postal 15639 - Petyonvil
Telefòn : (509) 2945-64 22 / 3170-6422 - Imèl: saks@saks-haiti.org


text: 1Seyè a pale avè m’, li di m’ konsa: -Pran yon gwo wòch plat ak yon sizo mason. Ekri pawòl sa yo sou li an gwo lèt: Prese piye, prese devalize. 2Lèfini, mwen pran de moun serye, Ouri, yon prèt, ak Zakari, pitit Jeberekiya a, pou yo sèvi m’ temwen. 3Apre sa, m’ al kouche ak madanm mwen. Li vin ansent, li fè yon pitit gason. Seyè a di m’ konsa: -W’a rele l’: Prese piye, prese devalize. 4Paske, anvan pitit la ka pale pou l’ di papa manman, moun peyi Lasiri yo va gen tan pran tout richès moun lavil Damas yo ak tou sa moun Samari yo pran nan piyay, y’a pote yo ale bay wa pa yo a. 5Seyè a pale avè m’ ankò, li di m’ konsa: 6-Paske pèp la meprize dlo larivyè Siloe a k’ap koule tou dousman, paske yo tranble devan wa Rezen ak wa Pekak, pitit Remalya a, 7mwen menm, Seyè a, m’ap fè wa peyi Lasiri a vin atake yo ak tout fòs li. L’ap vini tankou dlo gwo larivyè Lefrat la lè l’ap desann. L’ap gonfle, l’ap debòde sou tout rivaj li yo. 8L’ap anvayi tout peyi Jida a, l’ap rive ra kou, l’ap kouvri tout peyi a. Bondye avèk nou! L’ap pwoteje peyi a anba zèl li! 9Nou menm, moun tout nasyon yo, manyè konn sa! Nou mèt tranble! Nou menm ki rete nan peyi byen lwen, louvri zòrèy nou! Pare pou nou goumen! Men, konnen nou anba kou! Wi, mwen di nou pare pou nou goumen. Men, konnen nou anba kou! 10Nou mèt fè plan nou. Men, sa p’ap mache! Nou mèt pale jan nou vle. Men, sa p’ap sèvi nou anyen, paske nou menm patizan Bondye yo, se Bondye ki avèk nou! 11Wi, Seyè a lonje men l’, li pran m’. Li tou pale m’ pou m’ pa swiv chemen pèp la t’ap swiv la. Li di m’ konsa: 12Pa rele konplo sa pèp la rele konplo. Ou pa bezwen pè sa pèp la pè a. Wi, ou pa bezwen gen kè sote. 13Chonje, se mwen menm, Seyè ki gen tout pouvwa a, pou nou konsidere tankou Bondye apa a! Se mwen menm pou nou pè. Se pou mwen nou dwe gen krentif. 14Paske se mwen menm ki yon Bondye apa. M’ap tounen yon wòch k’ap fè nou bite, yon wòch k’ap fè moun peyi Izrayèl yo ak moun peyi Jida yo tonbe! M’ap tounen yon move pa, yon pèlen pou moun lavil Jerizalèm yo. 15Anpil moun pral bite, y’ap tonbe, y’ap kase ren yo. Y’ap tonbe nan pèlen an, y’ap pran ladan l’. 16Se pou patizan m’ yo kenbe pawòl Bondye di m’ lan. Se pou yo kenbe lòd Bondye yo nan kè yo! 17Seyè a vire do l’ bay moun fanmi Jakòb yo. Men, mwen menm m’ap konte sou li, m’ap mete tout espwa m’ nan li. 18Men mwen ansanm ak tout pitit Seyè a ban mwen yo! Seyè ki gen tout pouvwa a, li menm ki rete sou mòn Siyon an, li fè nou tounen yon siy nan mitan pèp la pou nou moutre sa ki pral rive. 19Si pèp la mande nou pou n’ al kay divinò ak moun k’ap rele mò, yon bann moun k’ap pale chwichwi pou moun pa ka konprann, si yo di nou: Eske moun pa gen dwa mande bondye yo sa pou yo fè? Eske yo pa gen dwa al rele mò yo pou vivan yo? 20W’a reponn yo: Koute pawòl Seyè a, koute sa li te moutre nou an! Si nou koute moun k’ap di nou fè lòt bagay, n’ap toujou rete nan fènwa. 21Moun pral pwonmennen mache nan tout peyi a, y’ap dekouraje, y’ap grangou. Grangou pral fè yo move, y’a rive rele madichon pou wa yo a ansanm ak Bondye yo a. Y’a leve je yo gade nan syèl, 22y’a bese je yo gade atè. Toupatou se va renk kè sere ak fènwa, yon fènwa k’ap fè kè tout moun kase. Y’ap pèdi nan gwo fènwa. Tout moun nan peyi a te mèt gen kè kase, rive yon lè sa gen pou chanje, fènwa a p’ap toujou rete la.


text: 1Rele non, Jòb! W’a wè si gen moun k’ap reponn ou! Ak kilès nan zanj Bondye yo ou ta vle pale? 2Se moun fou ki kite chagren ap minen yo. Se moun sòt ki kite move san touye yo. 3Mwen menm, mwen wè moun fou ki te kwè zafè yo bon. M’ rete konsa, mwen wè madichon tonbe sou kay yo. 4Pitit yo pa ka jwenn yon moun pou pwoteje yo. Pa gen pesonn pou pran defans yo nan tribinal. 5Se moun grangou ki pral manje rekòt jaden yo. Yo pral pran ata sa ki donnen nan raje pikan. Se moun akrèk ki pral mete men sou tout byen yo. 6Non. Lafliksyon pa tonbe sou moun konsa konsa. Ni moun pa rete konsa pou l’ tonbe anba soufrans. 7Menm jan tensèl dife fèt pou vole, konsa tou, moun fèt pou soufri. 8Si m’ te nan plas ou, Job, se Bondye m’ ta rele. Mwen ta mete sitiyasyon an devan l’. 9Se li menm ki fè yon bann bèl bagay nou pa ka fin konprann, yon dal mèvèy nou pa ka fin konte. 10Li voye lapli sou latè, li wouze tout jaden. 11Moun ki t’ap mache tèt bese yo, se li menm ki fè yo leve tèt yo. Se li menm ki konsole moun ki te nan lapenn yo. 12Li gate mannigèt bakoulou yo. Li pa janm kite yo rive fè sa yo te mete nan tèt yo. 13Li pran moun entelijan yo nan pèlen yo te tann. Li pa kite mètdam yo reyalize plan yo te fè. 14Gwo lajounen y’ap bite tankou nan fènwa. Gwo midi, y’ap tatonnen tankou nan mitan lannwit. 15Men, Bondye sove pòv la anba dan yo. Li delivre malere anba ponyèt grannèg k’ap peze yo. 16Li bay pòv yo espwa. Li fèmen bouch mechan yo. 17Ala bon sa bon pou yon moun lè Bondye ap korije l’! Lè Bondye ki gen tout pouvwa a ap pini ou, pa pran sa an jwèt! 18Lè li blese ou, se li menm ankò k’ap mete renmèd pou ou. Lè li frape ou, se li menm ankò k’ap geri ou. 19Lapo delivre ou nan tout move pa. Ankenn malè p’ap tonbe sou ou. 20Nan grangou, li p’ap kite ou mouri. Nan lagè, li p’ap kite yo touye ou. 21L’a pwoteje ou anba kout lang. Ou p’ap bezwen pè lè w’a wè gwo malè ap pwoche. 22W’a pase ni malè ni grangou nan rizib. Ou p’ap pè bèt nan bwa. 23Jaden w’ap travay yo p’ap gen wòch ladan yo. Bèt nan bwa p’ap janm atake ou. 24Lè sa a, w’a viv ak kè poze lakay ou. Lè w’a vizite pak zannimo ou yo, w’a kontan. 25W’a gen anpil pitit. Y’a pouse tankou plant nan jaden. 26Menm jan se lè mayi fin mi yo kase l’, konsa tou se lè ou fin vye granmoun, w’a mouri. 27Jòb monchè, nou te kalkile sou bagay sa yo anpil. Se konsa sa ye, tande. Pa fè tèt di. Asepte verite a.


text:
Nan analiz aktyalite semèn sa a, magazin 4 Je Kontre te resevwa Maxime Rony, ki se reprezantan Pwogram Altènativ Jistis (PAJ), yonn nan enstitisyon ki mete ak SAKS pou reyalize emisyon an. Analiz sa te chita sou kesyon dwa moun, lajistis la ak kesyon moralite nan sosyete a.
Entèvenan fè konsta sou fason kesyon dwa moun yo neglije nan sosyete a e ki mete popilasyon an nan sitiyasyon difisil. Dwa sivil ak dwa politik yo pa respekte. Nan sans sa a popilasyon an ki se premye obsèvatè ki viv oubyen ki tande zak malonèt yo dwe pote kole nan denonse yo. Apre sa òganizasyon dwa moun yo ap pote kole ak yo pou swivi ka fèt sou zak tankou : bat moun sitou fanm yo, polisye k ap fè abi, moun k ap soufri anba tant yo, ak lòt zak ankò. Maxime Rony ekzije popilasyon an pou l pa kite moun mete baboukèt nan bouch li. Ekzanp lan ale jis nan jan prezidan pa respekte jounalis nan jan l abitye derespekte yo avan l reponn kesyon l vle, malgre sa, genyen k ap ri konpòtman imilyasyon sa a. Sa montre kijan li enpòtan nan fanmi yo pou timoun yo ta leve epi grandi ak karaktè k ap ede yo defann tèt yo demen nan respè.
Kesyon lajistis nan peyi a
Pou responsab PAJ la, lajistis la pa granmoun, li pa endepandan. Dosye mèt Josué Pierre Louis ki gen akizasyon kadejak li fè sou Marie Danielle Bernadin pwouve sa yon lòt fwa. Se tankou se pòt bwa k ap goumen ak pòt fè. Nan yon peyi kote dosye ap kouvri dosye, jistis vin yon pwodwi ki koute chè. Maxime site dosye Jean Claude Duvalier, Jean Bertrand Aristide ak komisè Lucmane Delil ki bese nivo lajistis la, mete sou sa dosye Cliford Brant ak akizasyon kidnapin ak plizyè lòt ki toufe montre sou ki bit lajistis ap fonksyone nan peyi a. Pandan tan sa a, sitwayen ki gen ti bout otorite nan seksyon kominal yo ap fè peyizan monte lesyèl pado tankou, jan sa fèt nan Machan Desalin kote yon peyizan viktim pou kabrit li. Dapre Maxime Rony, yon adjwen seksyon te vle pran kabrit sitwayen sa a nan men l paske l se chèf, jijman, konplisite fè se viktim nan ki dòmi nan prizon. Se solidarite ki fè sa pa t pi grav pou peyizan sa a ki ta pra l vann kabrit li. Sa rive nan anpil seksyon kominal kote adjwen Kazèk yo rele Bra Kazèk anpil kote, konn gen plis pouvwa pase yon ajan 4 nan Polis nasyonal la. Balans jistis la panche a koz malere peyizan san defans ap sibi abi ak enjistis anba men peyizan parèy yo souvan ki konn vwazinay yo, men sèlman li gen yon ti bout pouvwa oubyen l se zanmi yon chèf.
Moralite andedan fanmi yo
Pou Maxime Rony sosyete a pèdi yon bann abitid ak valè ki te ede fanmi yo rete soude yonn ak lòt, men tou ki te tabli respè ak moralite nan mitan yo. Jan sosyete sa a vin ye jodi a ta dwe atire atansyon anpil fanmiy ak paran ann Ayiti, kote anpil timoun vle fè sa yo pito. Dirijan PAJ la pa konprann kijan gen paran ki alèz pou pitit yo ap rantre soti nan kay yo ak sa k pa pou yo san kè sote. Materyèl paran yo pa t achte tankou telefòn, rad, tenis, ak lòt bagay yo konn genyen pa pou yo. Entèvenan poze tèt li kesyon èske paran sa yo konn pran tan pou chita pale ak pitit yo, kesyone yo sou fason y ap viv. Maxime Rony ale pi lwen pou montre kijan menm nan leta bagay yo pa klè. Kòm ekzanp, ou kapab jwenn yon seri polisye ki pa deside fonksyone ak revòlvè direksyon PNH ba yo, e ki deside fonksyone ak 9 milimèt nan plas 38 oubyen 45 yo bay yo. Okenn otorite pa janm kesyone oubyen fè limyè pou konnen kote zam sa yo soti. Tout ekzanp sa yo, se pou montre kijan sosyete a vin san règ kote valè yo ap disparèt. Imoralite fè moun ki gen pouvwa derespekte nenpòt sitwayen tankou jan minis k ap fè relasyon ant palè nasyonal ak palman Ralph Théano ki joure depite pitit yon sèl paran leve. Akote tout koze politik yo Maxime panse bagay yo pa ka rete konsa.
Je pran kou, nen kouri dlo
Pwovèb sa a dwe rantre ann aplikasyon jodi a nan mitan popilasyon an yon mannyè pou solidarite yon ak lòt ka retounen pran pye. Sa vle di, peyizan, travayè, òganizasyon popilè ak lòt enstans yo ta dwe toujou pare pou ede sa yo ki an danje, ki gen difikilte, paske jodi pou yonn, demen pou yon lòt. Si bagay yo prale mal, gen sektè, gen moun ki travay pou sa, e se okazyon y ap chache pou avili sosyete a pandan y ap ranmase mago lajan, fè koripsyon. Reyalite a montre tou gen anpil moun toujou ki chwazi rete nan bon chimen an malgre difikilte ak sakrifis sa mande. Oganizasyon yo dwe toujou konnen fòs kominote yo se tèt ansanm, sa vle di pa gen pèsonn k ap vin fè anyen pou yo. Oganizasyon konsekan yo dwe leve pye yo pou Ayiti ka rete vivan.
Se ak sipò ICKL, ITECA, PAJ enstitisyon SAKS mete magazin sa a sou pye, yon fason pou fouye zo nan kalalou, chache eklèsisman pou ede popilasyon wè pi klè nan konjonkti peyi a.
Site conçu et réalisé par AtelierWeb du Groupe Medialternatif
© Tous droits reservés - Mars 2012
Enstitisyon ki apiye SAKS
Broederlijk- Delen, Wacc, Développement et Paix, IMS, UNESCO, AJWS, Entraide et Fraternité
Ang ri Richard Jules al riyèl Levasseur # 21 A- Delmas 75
Pòtoprens Ayiti W.I.- Bwat Postal 15639 - Petyonvil
Telefòn : (509) 2945-64 22 / 3170-6422 - Imèl: saks@saks-haiti.org


text: 1Se poutèt sa, menm jan Kris la te soufri nan kò li, nou menm tou se pou nou pare pou n’ soufri menm jan an tou. Paske, lè yon moun soufri nan kò li, li pa gen anyen pou l’ wè ak peche ankò. 2Se pou li viv ti rès tan li gen pou l’ viv sou tè a dapre egzijans volonte Bondye, pa dapre egzijans lachè. 3Paske, nan tan lontan, nou te gen kont tan nou pou n’ te fè tou sa moun ki pa konnen Bondye yo ap fè. Lè sa a, nou t’ap viv nan libètinaj, nan lanvi, nan bwè tafya, nan debòch, nan banbòch, nan sèvi zidòl, bagay lalwa defann nou fè. 4Koulye a, moun sa yo twouve sa dwòl dèske nou pa fè bann ak yo ankò nan tout eksè sa yo. Se poutèt sa, y’ap pale nou mal. 5Men, yo gen pou yo rann kont bay Bondye ki deja pare pou jije ni moun ki vivan yo ni moun ki mouri yo. 6Se pou sa menm yo te anonse bon nouvèl la bay moun ki mouri yo. Konsa, si lè yo te sou latè yo te tonbe anba jijman Bondye tankou tout moun, koulye a yo ka viv nan pouvwa Lespri Bondye a, jan Bondye vle l’ la. 7Tout bagay prèt pou fini. Se pou nou kenbe tèt nou anplas, veye kò nou pou n’ ka lapriyè. 8Anvan tout bagay, se pou nou yonn renmen lòt anpil. Paske, lè nou renmen, sa fè Bondye padonnen anpil peche. 9Se pou nou yonn resevwa lòt lakay nou san plenyen. 10Chak moun dwe pran kado Bondye ba yo a pou yo rann lòt yo sèvis. Konsa, tankou bon jeran, n’a pran kado Bondye yo, ki divès kalite, n’a fè yo travay. 11Si yon moun ap pale, se pou l’ pale tankou si se te pawòl Bondye li t’ap di. Si yon moun ap rann sèvis, se pou li fè l’ ak fòs Bondye ba li. Konsa, nan tout bagay lwanj lan va pou Bondye, gremesi Jezikri. Se pou Jezikri tout lwanj ak tout pouvwa pou tout tan. Amèn. 12Frè m’ yo, nou pa bezwen sezi devan gwo eprèv sa yo k’ap tonbe sou nou tankou yon gwo dife. Nou pa bezwen konprann sa se yon bagay estwòdenè k’ap rive nou la a. 13Okontrè, fè kè n’ kontan. Paske, menm jan nou patisipe nan soufrans Kris yo, konsa tou n’a kontan nèt ale lè gwo pouvwa Kris la va parèt. 14Si yo joure nou paske n’ap swiv Kris la, konsidere sa tankou yon benediksyon. Paske, Lespri ki gen gwo pouvwa a, Lespri Bondye a nan nou. 15Mwen swete pou pesonn nan nou pa gen pou li soufri paske li te touye moun, osinon paske li te fè sa ki mal, osinon paske li te foure bouch li nan zafè ki pa gade li. 16Men, si yon moun ap soufri paske se kretyen li ye, li pa bezwen wont pou sa. Okontrè, se pou li fè lwanj Bondye dèske li pote non Kris la. 17Paske, dat la rive pou jijman Bondye a konmanse. L’ap konmanse ak moun ki nan kay Bondye a anvan. Si li konmanse ak nou, nou pa bezwen mande sak pral rive moun sa yo ki pa koute bon nouvèl Bondye a. 18Tankou sa ekri nan Liv la: Si moun k’ap viv dwat devan Bondye yo pa fasil pou sove, nou pa bezwen mande sa k’ap rive moun ki pa kwè nan Bondye yo, moun k’ap viv nan peche yo. 19Se poutèt sa, moun k’ap soufri paske se sa Bondye vle pou yo a, se pou yo pa sispann fè sa ki byen, se pou yo renmèt nanm yo nan men Bondye ki kreye yo, epi ki p’ap lage yo.